title: Hämeenlinnan verkatehdas

text: Tehdas aloitti toimintansa vuonna 1895, vaikka moni taho oli epäillyt, sopisiko Hämeenlinna lainkaan teollisuuskaupungiksi. Ensin Vanajaveden rannalla sijaitsevalle tontille rakennettiin kutomo ja voima-asema, sen jälkeen kehräämö ja korjauspajat. Sitten nousivat isännöitsijän ja teknillisen johtajan huvilat tontille. Tehtaan johtajana toimi pitkään kunnallismiehenäkin tunnettu Henrik Holmén, jonka johdossa tehdas kehittyi ja sai hyvän maineen. Se olikin pitkään kaupungin merkittävin teollisuuslaitos ja sitä laajennettiin useaan otteeseen. Kansalaissodan aikana toiminta pysähtyi olosuhteiden pakosta pariksi vuodeksi. Vuonna 1927 osakkeiden enemmistö siirtyi Amberlan suvulle ja toimitusjohtajaksi siirtyi vuorineuvos Arthur Amberla. Vuonna 1937 rakennettiin uusi karstalankakehräämö, mikä laajensi tehtaan kapasiteettia entisestään. Koneet lauloivat tehokkaasti ja markkinoille ilmestyi kuosikkaita, hienolaatuisia kankaita herrojen pukuihin ja takkeihin.


title: Hämeenlinnan verkatehdas

text: Sotien aikana tehdas valmisti ennätyksellisiä tuotantomääriä. Jatkosodan päätyttyä se pystyi työllistämään kaikkiaan 625 työntekijää ja kohosi näin maan suurimpien verkatehtaiden joukkoon. Tehtaan viimeinen kukoistuskausi osui 1950-luvulle, jolloin työntekijöitä oli peräti 1300. Kudotusta kangasmäärästä olisi voinut levittää maton, joka olisi ulottunut Helsingistä Ouluun saakka. Koko Eurooppaa koskenut villateollisuuden lama ei voinut olla jälkiä jättämättä myöskään Hämeenlinnan verkatehtaan toimintaan. Se liittyi Villayhtymään, jolla kituvia tehtaita yritettiin pelastaa. Toiminnan loppuminen oli kuitenkin edessä vuonna 1963. Sen jälkeen tehtaan alueella toimi yksityisiä yrityksiä.


title: Hämeenlinnan verkatehdas

text: Hämeenlinnan kaupunki osti verkatehtaan rakennukset vuonna 1978, minkä jälkeen alkoi alueen hidas kehittyminen kohti nykyistä tilaansa kulttuurikeskuksena. Tiloihin siirtyi vähitellen monenlaisia pieniä kulttuuritoimijoita, mikä enteili vuonna 2001 käynnistynyttä varsinaista Verkatehdas-projektia.


title: Hurmajärvi

text: Hurmajärvi on Pirkanmaalla Tampereella Aitoniemen kaupunginosassa sijaitseva järvi.


title: Hurmajärvi

text: Järven pinta-ala on 2,1 hehtaaria. Se on 400 metriä pitkä ja 50 metriä leveä. Siinä ei ole kartan mukaan saaria. Järven rantaviivan pituus on 900 metriä.


title: Hurmajärvi

text: Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Näsijärven alueella (35.31), jonka Näsijärven lähialueeseen (35.311) järvi kuuluu. Järven vedenpinnan korkeus on 115 metriä mpy.


title: Anssi Kela ja isot biisit (albumi)

text: Anssi Kela ja isot biisit on samannimisen televisiosarjan pohjalta 21. huhtikuuta 2017 julkaistu kokoelmalevy. Albumi sijoittui parhaimmillaan Suomen virallisen albumilistan neljänneksi.


title: Rothberg

text: Rothberg on sukunimi. Se on muun muassa seuraavien henkilöiden sukunimi:


title: Rakkautta vain

text: Rakkautta vain voi tarkoittaa seuraavia:


title: Rakkautta vain (televisiosarja)

text: Rakkautta vain on suomalainen draamasarja, jossa kymmenen ikääntyvää henkilöä lähtee pikatreffeille. Ennen sarjan kuvauksia sille ei ollut valmista käsikirjoitusta, vaan sen näyttelijät kehittivät omat hahmonsa yhdessä ohjaajan kanssa. Näyttelijät eivät tienneet etukäteen toistensa tarinoita eikä tapahtumien kulkua.


title: Rakkautta vain (televisiosarja)

text: Pikatreffailijoita sarjassa esittävät Eeva Litmanen, Rea Mauranen, Sinikka Sokka, Leena Uotila, Kirsti Wallasvaara, Aake Kalliala, Heikki Kinnunen, Heikki Nousiainen, Esko Roine sekä Esko Salminen. Treffejä vetää Eero Ritalan esittämä hahmo.


title: Rakkautta vain (televisiosarja)

text: Sarja kuvattiin yhden päivän aikana 17 kameralla syksyllä 2016 Gumbölen kartanossa. Sarja perustuu saksalaiseen "Autumn Tingles – Speed Dating for Silver Hair" -formaattiin.


title: Babylonialainen kalenteri

text: Babylonialainen kalenteri oli lunisolaarinen kalenteri, jonka vuodet koostuivat 12 kuukaudesta. Näistä jokainen alkoi, kun uudenkuun sirppi voitiin ensimmäisen kerran havaita läntisellä horisontilla auringonlaskun aikaan. Lisämerkintäkuukausi lisättiin asetuksella.


title: Babylonialainen kalenteri

text: Kalenteri perustuu sumerilaiseen (Ur III) edeltäjään, joka säilyi Shulgin Umman kalenterissa (noin 21. vuosisadalla eaa.).


title: Babylonialainen kalenteri

text: Vuosi alkaa keväällä, ja se jakautuu kolmeen kauteen, reš šatti "alkuun", mišil šatti "keski" ja kīt šatti "vuoden lopussa". Sana "kuukausi" oli "arḫu" (virallinen muoto "araḫ"). Kalenterin voidaan arvioida olevan peräisin babyloniasta eikä myöhemmiltä assyrialaisilta ajoilta, koska assyrialaisten pääjumala on kohdistettu ylijäämäiselle interkalaariselle kuukaudelle.


title: Unsound Methods

text: Unsound Methods on brittiläisen Recoilin ensimmäinen studioalbumi, joka julkaistiin 27. lokakuuta 1997. Albumi nauhoitettiin Alan Wilderin The Thin Line -nimisellä kotistudiolla Sussexissa syyskuun 1996 ja maaliskuun 1997 välillä. Sen tuotti Wilder kumppaninsa Hepzibah Sessan avustuksella, Steve Lyonin auttaessa myös tuotannossa ja suunnittelussa. Alan Wilder miksasi albumin, Paul Stevensin ja Simon Shazellin avustuksella.


title: Unsound Methods

text: Albumi oli Wilderin ensimmäinen julkaisemansa albumi sen jälkeen, kun hän lähti Depeche Modesta vuonna 1995.


title: Unsound Methods

text: Laulajat albumilla olivat spoken word -taiteilija Maggie Estep, Nitzer Ebbin laulaja Douglas McCarthy, taustalaulaja Hildia Campbell sekä Siobhan Lynch.


title: Unsound Methods

text: Turkulainen elektronista avantgarde-musiikkia tuottava duo Pan Sonic remixasi albumin kappaleen ”Shunt”.


title: Olli Klemetti

text: Olli Klemetti (7. maaliskuuta 1973 Helsinki – 22. huhtikuuta 2017 Helsinki) oli suomalainen graffititaiteilija. Hän oli alan suomalaisia pioneereja, jolla oli suuri vaikutus suomalaiseen graffitikulttuuriin. Klemetti aloitti maalaamisen Helsingin Pasilassa jo 1980-luvun puolivälissä käyttäen tagia "Chew" ja otti myöhemmin 1990-luvun alussa käyttöön tunnetun taginsa "Astron". 1980-luvulla Klemetti oli myös yksi Suomen ensimmäisistä rullalautailijoista.


title: Olli Klemetti

text: Klemetti kuoli äkillisesti 44-vuotiaana huhtikuussa 2017. Hänen haaveenaan oli kirjan tekeminen töistään, mutta suunnitelma ei ehtinyt toteutua.


title: Nitzer Ebb

text: Nitzer Ebb on brittiläinen EBM-yhtye, jonka essexiläiset koulukaverit (syntetisaattori, rummut, laulu), (laulu) ja David Gooday (rummut) perustivat vuonna 1982.Nitzer Ebbin kappaleita on esiintynyt populaarikulttuurissa useasti:


title: Information Society

text: Information Society (tunnettu myös nimellä InSoc) on yhdysvaltalainen yhtye Minneapolisista, Minnesotasta. Sen perustivat , ja vuonna 1982.


title: Bloodline

text: Bloodline on brittiläisen Recoilin kolmas EP-levy, joka julkaistiin 14. huhtikuuta 1992. Se äänitettiin Konk Studiolla Lontoossa vuoden 1991 tammikuun ja maaliskuun välillä. Albumin tuotti Alan Wilder, suunnitteli Steve Lyon ja sen kanssa auttoi Dave Eringa.


title: Camouflage (yhtye)

text: Camouflage on saksalainen new wave -trio, joka koostuu päälaulajasta Marcus Meynista, Heiko Mailesta ja Oliver Kreyssigista. Heidän vuoden 1988 kappaleensa ”The Great Commandment” sijoittui Billboard Hot 100 -listan sijalle 59. ja oli kolme viikkoa Yhdysvaltain tanssimusiikin listan sijalla 1. He julkaisivat myös kaksi muuta pienempää tanssihittiä vuonna 1989.


title: ZenRobotics

text: ZenRobotics on helsinkiläinen yritys, joka kehittää tekoälyllä toimivia robottilaitteistoja. Yhtiö perustettiin vuonna 2007, ja vuonna 2017 sen liikevaihto oli 5,4 miljoonaa euroa. Yhtiön tunnetuin tuote on robotisoitu jätteiden lajittelujärjestelmä, joita on myyty muun muassa Alankomaihin, Ruotsiin, Sveitsiin ja Yhdysvaltoihin.


title: O 21 -luokka

text: O 21 -luokka oli Alankomaiden kuninkaallisen laivaston seitsemän aluksen muodostama sukellusveneluokka. Alukset olivat edelleen keskeneräisiä Saksan aloittaessa hyökkäyksensä 10. toukokuuta 1940, jolloin neljä ensimmäistä laskettiin vesille ja siirrettiin Britteinsaarille. Kolme viimeistä jäivät saksalaisten käsiin ja ne liitettiin Saksan laivastoon.


title: Kääpiölauhat

text: Kääpiölauhat ("Aira") on heinäkasvien (Poaceae) heimoon kuuluva kasvisuku. Sukuun kuuluu kahdeksan lajia sekä yksi lajiristeymä.


title: Kääpiölauhat

text: Kääpiölauhat ovat yksivuotisia, hentoja ja matalakasvuisia. Niiden varret ovat kaljuja ja kasvavat yksittäin. Lehdet ovat tasaisia, noin 5 mm leveitä, ja niiden kieleke on kalvomainen. Kääpiölauhojen kukinto on tiheästi haaroittunut, tähkää muistuttava röyhy. Röyhyn tähkylät ovat kaksikukkaisia ja kukat ovat kaksineuvoisia. Tähkylöiden kaleet ovat suunnilleen yhtä suuria, kalvomaisia, odattomia ja niissä on yhdestä kolmeen suonta. Ulkohelpeet ovat vihneellisiä.


title: Kääpiölauhat

text: Suomessa suvun lajeista kevätkääpiölauhaa ("Aira praecox") kasvaa Ahvenanmaalla, ja lisäksi kahdesta muusta kääpiölauhalajista on yksittäisiä havaintoja.


title: Cliff Thorburn

text: Clifford Charles Devlin "Cliff" Thorburn (s. 16. kesäkuuta 1948) on kanadalainen entinen snooker-ammattilainen, joka voitti vuonna 1980 Snookerin maailmanmestaruuden, ja hän oli samalla ensimmäinen Britannian ulkopuolelta voittava pelaaja. Hän teki uran aikana kahdesti 147 pisteen maksimibreikin sekä 92 kertaa 100 pisteen lyöntisarjoja.


title: Ensimmäisen maailmansodan museo

text: Ensimmäisen maailmansodan museo on Venäjällä Pietarissa sijaitseva historiallinen museo. Museo on avattu 2014, ja sen tilat ovat Tsarskoje selossa Aleksandrovskin puiston laidalla olevassa Ratnaja Palatan (Sotakamari) rakennuksessa.


title: Ensimmäisen maailmansodan museo

text: Museon sisäpihalla on näytteillä raskasta aseistusta, kuten haupitsi ja panssariauto, sisätiloissa taas pienempää esineistöä, kuten pukuja, aseita ja valokuvia.


title: Hanhilammi

text: Hankilammi tarkoittaa seuraavia:


title: Studiotalo

text: Studiotalo () (engl. Yle Studios) on Yleisradion rakennus Helsingin Pasilassa, osoitteessa Uutiskatu 8. Studiotalosta löytyvät Ylen suuret tv-studiot, joissa tehdään kotimaisia tv-ohjelmia.


title: Studiotalo

text: Studiotalossa on kaksi täysvarustettua studiota – Studio 1 ja Studio 2. Studio 1 on Suomen vanhin toiminnassa oleva tv-studio. Lisäksi rakennuksessa on kolme kuvaustilaa sekä mediasali, jossa hoidetaan materiaalin tallennus ja jakelu. Mediasalissa käsittellään myös ulkotuotantoautoista, lokaatioista ja kotimaisen sekä kansainvälisen signaalin kautta tulevaa materiaalia. Ylen naamiointi, puvustomo sekä rekvisiitta- ja lavastamopalvelut sijaitsevat Studiotalossa.


title: Studiotalo

text: Yle vuokraa Studiotaloa ja sen tarpeistoa ja rekvisiittaa suomalaisen tv-toimialan käyttöön. Studiotalolla on kuvattu mm. seuraavia ohjelmia: SuomiLOVE, Uuden Musiikin Kilpailu, Tartu Mikkiin, Uutisvuoto, Nenäpäivä, Marja Hintikka Live, Bumtsibum ja Putous.


title: Studiotalo

text: Ylen Pasilan alueen muita rakennuksia ovat mm. Mediatalo ja Luova talo.


title: K III -luokka

text: K III -luokka on Alankomaiden kuninkaallisen laivaston kahden aluksen muodostama sukellusveneluokka.


title: Peräjärvi

text: Peräjärvi tarkoittaa seuraavia:


title: Sammakkolammi

text: Sammakkolammi tarkoittaa seuraavia:


title: Bancoumana

text: Bancoumana on maalaiskunta ja sen keskuskylä Koulikoron alueen Katin piirissä Malissa. Se sijaitsee Nigerjoen varrella 80 kilometriä Katista etelään. Kunnassa on 23 600 ja keskuskylässä 7 700 asukasta (vuonna 2009, väestönlaskenta).


title: Bancoumana

text: Bancoumanan kunta rajoittuu pohjoisessa Katin piirin Sibyn, idässä Mandén, Dialakoroban, Niagadinan ja Kourouban, etelässä Kangaban piirin Minidianin ja lännessä Karanin ja Narénan kuntiin. Kunnan alueella virtaa Nigerjoki. Seutu kuuluu Guinean ilmastovyöhykkeeseen.


title: Bancoumana

text: Kuntaan kuuluu 14 kylää. Asukkaista 90 % on mandinkoja. Lisäksi on fulbeja, bambaroita, soninkeja ja bozoja.


title: Bancoumana

text: Bancoumanan kautta kulkee Bamakosta Kangabaan johtava maantie. Paikallisia elinkeinoja ovat maanviljely, karjanhoito, kalastus, keräily, käsityöammatit ja kaupankäynti. Nigerjoen tulvatasanko on tärkeä riisinviljelyalue. Office de la Haute Vallée du Nigerin organisoimat viljelijät kasvattavat puuvillaa ja tupakkaa.


title: Bancoumana

text: Kunnassa toimii yhdeksän alakoulua, neljä yläkoulua, seitsemän koraanikoulua ja 18 lukutaitokeskusta. Terveyspalveluihin kuuluvat Bancoumanan terveyskeskus, neljä sairastupaa, viisi synnytyslaitosta ja kahdeksan lääkevarastoa. Vesihuolto käsittää kaivoja ja porakaivoja.


title: Espanjan Grand Prix 2017

text: Espanjan Grand Prix 2017 (virallisesti Formula 1 Gran Premio de España Pirelli 2017) oli Formula 1 -kauden viides osakilpailu. Se ajettiin 14. toukokuuta 2017 Montmelóssa sijaitsevalla Circuit de Barcelona-Catalunyan moottoriradalla.


title: Espanjan Grand Prix 2017

text: Kilpailun voitti siihen paalupaikalta lähtenyt Mercedes -kuljettaja Lewis Hamilton. Voitto oli Hamiltonin uran 55. Hamilton täydensi niin kutsutun "hattutempun", eli kilpailun voiton, paalupaikan ja nopeimman kierroksen ajamalla kilpailussa nopeimman kierroksen ajalla 1.23,593.


title: Espanjan Grand Prix 2017

text: FIA ilmoitti talleille, että Espanjan GP:stä lähtien kuljettajan kilpailunumeron ja nimen tai FIA:n hyväksymän kolmikirjaimisen lyhenteen on erotuttava entistä selkeämmin autoista. Auton keulan numeron pitää olla jatkossa vähintään 23 senttimetriä korkea ja fontin paksuus täytyy olla ainakin 40 millimetriä. Numeron pitää myös väriltään erottua selvästi taustastaan. Myös kuljettajan kypärässä on oltava hyvin erottuva numero. Lisäksi kuljettajan nimen pitää Espanjan GP:stä lähtien lukea auton sivuponttoonissa vähintään 23 senttimetrin korkuisin kirjaimin. Tallit saavat itse päättää, kirjoittavatko he kylkeen kuljettajan sukunimen kokonaisuudessaan vai käyttävätkö ne ajanotossa tutuksi tullutta kolmikirjaimista lyhennettä.


title: Espanjan Grand Prix 2017

text: Haas -talli ilmoitti, että se käyttäisi jälleen Brembon jarruja Espanjan osakilpailussa. Haas oli vaihtanut ennen edellistä osakilpailua jarrunsa Brembosta Carbon Indiustrien jarruihin.


title: Espanjan Grand Prix 2017

text: FIA:n järjestämään lehdistötilaisuuden ensimmäiseen osaan osallistuivat espanjalaiset kuljettajat Fernando Alonso ja Carlos Sainz kotiyleisönsä edessä sekä MM-sarjaa johtava Sebastian Vettel. Toiseen osaan osallistuivat toisena MM-sarjassa oleva Lewis Hamilton, Sauberin Marcus Ericsson sekä edelliskauden kilpailun voittanut Max Verstappen. Perjantaina tallipäälliköistä lehdistötilaisuudessa esiintyivät Renault’n Cyril Abiteboul, Force Indian Robert Fernley, Mercedeksen Toto Wolff, Ferrarin Maurizio Arrivabene, Red Bullin Christian Horner sekä Sauberin Monisha Kaltenborn.


title: Espanjan Grand Prix 2017

text: Radan DRS-alueet sijaitsivat pääsuoralla ja 9. ja 10. mutkan välisellä suoralla. DRS-mittauspisteet sijaitsivat ennen 9. ja 16. mutkaa. Nopeusrajoitus varikolla oli 80 kilometriä tunnissa. FIA:n tuomaristossa toimivat Tom Kristensen, Garry Connelly ja Steven Chopping.


title: Espanjan Grand Prix 2017

text: Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Pirelli valitsi kauden viidenteen osakilpailuun kuivan kelin rengasseoksista keltaraitaiset pehmeät renkaat, valkoraitaiset keskikovat renkaat sekä oranssiraitaiset kovat renkaat. Sääntöjen mukaan Pirelli toimittaa kilpailuviikonloppuun talleille kolme sadekelin rengassarjaa, neljä välikelin rengassarjaa ja yhden rengassarjan jokaisesta kolmesta kuivan kelin rengasseoksesta. Lisäksi tallit saavat vapaasti valita 10 rengassarjaa kolmesta Pirellin valitsemasta kuivan kelin rengasseoksesta.


title: Espanjan Grand Prix 2017

text: Perjantain vapaissa harjoituksissa tallit esittelivät autoihin tehtyjä muutoksia. Mercedeksen autoon oli tehty useita aerodynamiikkaan vaikuttavia muutoksia ja moottorit oli päivitetty. Suurimmat muutokset nähtiin auton etupäässä.


title: Espanjan Grand Prix 2017

text: Perjantain ensimmäisissä harjoituksissa nopeimpia olivat Mercedes -kuljettajat Lewis Hamilton ja Valtteri Bottas, joiden välinen ero oli vain 0,029 sekuntia. Ferrarin Kimi Räikkönen oli kolmas ennen tallikaveriaan Sebastian Vetteliä. Jolyon Palmerin tilalla ensimmäisissä harjoituksissa ajanut Sergei Sirotkin kärsi teknisistä ongelmista. Myös kotiyleisön edessä ajanut Fernando Alonso kärsi moottoriongelmista, ja jo toisella kierroksella radan kolmannen mutkan jälkeen hänen autonsa takarenkaat lukittuivat ja auto ajautui radan turva-alueelle. Auto myös savusi melkoisesti, ja Alonson oli hypättävä pois. Honda vahvisti, että syy moottorivikaan oli öljyvuoto. Alonson moottori jouduttiin vaihtamaan ennen toisen harjoituksen alkua, mutta koska Alonso oli käyttänyt samaa moottoria jo Australian ja Kiinan kilpailuissa sekä Bahrainin viikonlopun harjoituksissa, hän ei saanut lähtöruuturangaistusta. Kun Alonson auto oli saatu hinattua pois radalta, Sebastian Vettelin autoon tuli vaihdelaatikkovika ja se jäi varikon portille.


title: Espanjan Grand Prix 2017

text: Hamilton oli myös perjantain toisten harjoitusten nopein, ja hän ajoi päivän nopeimman kierrosajan 1.20,802. Se oli noin 1,2 sekuntia nopeampi kuin hänen edellisenä vuonna Espanjan GP:ssä ajamansa paalupaikka-aika. Toiseksi nopein oli Valtteri Bottas. Bottaksella oli pieni ongelma harjoitusten lopussa, kun hän ajautui hieman leveäksi radalta, mutta hän pääsi kuitenkin jatkamaan kierrostaan. Mercedeksien perässä tulivat Ferrari -kuljettajat Räikkönen ja Vettel. Myös Räikkösellä oli ongelmia radalla, kun Force Indian Sergio Pérez sulki hänen ajolinjansa mutkasta ulos tultaessa harjoitusten lopussa.


title: Espanjan Grand Prix 2017

text: Perjantain kuusi nopeinta kuljettajaa pysyivät samassa järjestyksessä molemmissa harjoituksissa. Red Bullin Max Verstappen ja Daniel Ricciardo sijoittuivat viidenneksi ja kuudenneksi. Alle sekunnin päähän Hamiltonin pohja-ajasta pääsi myös Renault’n Nico Hülkenberg.


title: Espanjan Grand Prix 2017

text: Valtteri Bottaksen autosta löydettiin perjantai-iltana sähkövika, jonka korjaustoimenpiteet venyivät yli sallitun aikarajan. Tallit saavat kuitenkin ylittää ajan muutaman kerran kauden aikana. Lisäksi Mercedes havaitsi ennen lauantain harjoitusten alkua Bottaksen auton moottorissa vesivuodon ja tämän vuoksi autoon vaihdettiin vanha voimayksikkö, jolla Bottas oli ajanut jo kauden neljässä ensimmäisessä osakilpailussa. Bottas pääsi kuitenkin radalle aivan harjoitusten lopussa ja sai ajettua neljänneksi nopeimman ajan.


title: Espanjan Grand Prix 2017

text: Kimi Räikkönen ajoi harjoitusten nopeimman ajan 1.20,214. Hänen tallikaverinsa Sebastian Vettel jäi hänestä 0,242 sekuntia ja tuli toiseksi. Lewis Hamilton oli harjoitusten kolmas, ja Red Bull -kuljettajat Max Verstappen ja Daniel Ricciardo olivat harjoitusten viidenneksi ja kuudenneksi nopeimmat.


title: Espanjan Grand Prix 2017

text: Sebastian Vettelin autoon vaihdettiin moottori ennen aika-ajoja, koska voimayksikössä oli havaittu pieni vesivuoto perjantain harjoitusten jälkeen. Kyseessä oli Vettelin kolmas voimayksikkö tällä kaudella.


title: Espanjan Grand Prix 2017

text: Aika-ajojen ensimmäinen osio kesti 18 minuuttia. Vettelillä oli aluksi ongelmia uuden moottorin kanssa, mutta talli onnistui ratkaisemaan ne varikolta käsin. Haas -kuljettaja Romain Grosjean pyörähti ensimmäisessä osiossa, mutta pääsi siitä huolimatta jatkoon. Ensimmäisen osion nopeimman ajan ajoi Lewis Hamilton. Ensimmäisessä osiossa putosivat viisi hitainta kuljettajaa: Marcus Ericsson, Jolyon Palmer, Lance Stroll, Stoffel Vandoorne ja Daniil Kvjat.


title: Espanjan Grand Prix 2017

text: Hamilton oli myös aika-ajon toisen osion nopein kuljettaja. Jatkosta putosi jälleen viisi hitainta kuljettajaa, jotka olivat Kevin Magnussen, Carlos Sainz, Nico Hülkenberg, Romain Grosjean sekä Pascal Wehrlein. Fernando Alonso onnistui nousemaan kymmenennelle sijalle ja pääsi toisesta osiosta jatkoon. McLaren oli ensimmäistä kertaa kymmenen parhaan joukossa aika-ajoissa kaudella 2017.


title: Espanjan Grand Prix 2017

text: Kolmannessakin osiossa Hamilton oli nopein, joten hän sai paalupaikan sunnuntain kilpailuun. Toiseksi sijoittui MM-sarjaa johtanut Sebastian Vettel ennen Bottasta ja Räikköstä. Vettel jäi paalupaikka-ajasta vain 0,051 sekuntia. Fernando Alonso ajoi kotiyleisön edessä seitsemänteen lähtöruutuun.


title: Espanjan Grand Prix 2017

text: McLaren Hondan Stoffel Vandoorne joutui lähtemään kilpailuun viimeisestä lähtöruudusta. Hänen autonsa moottorissa oli havaittu sensorivika sunnuntaiaamuna, ja siihen piti vaihtaa ohjauselektroniikkaosat ja energiavarasto. Vandoorne sai lähtöruuturangaistuksen, koska osat olivat jo viidennet, joita hän käytti tällä kaudella. Säännöt sallivat vain neljän osan käyttämisen kauden aikana.


title: Espanjan Grand Prix 2017

text: Kilpailun alettua Kimi Räikkönen, Valtteri Bottas ja Max Verstappen ajautuivat kolariin jo ensimmäisessä mutkassa, ja sekä Räikkönen että Verstappen joutuivat keskeyttämään. Sebastian Vettel nousi kilpailun johtoon Lewis Hamiltonin ohi. Kilpailun tuomaristo käsitteli avausmutkan kolaria mutta ei jakanut rangaistuksia.


title: Espanjan Grand Prix 2017

text: 14. kierroksella Kevin Magnussen ja Carlos Sainz kävivät varikolla vaihdattamassa renkaat. Varikolta poistuessaan he olivat lähellä ajaa kolarin ja Sainz ajautui hetkeksi nurmikolle. Kilpailua johtanut Sebastian Vettel tuli varikolle kierrosta myöhemmin ja Hamilton nousi kilpailun johtoon. Kun Hamiltonin renkaat vaihdettiin ensimmäisen kerran 22. kierroksella, Valtteri Bottas nousi kilpailun johtoon. Vettel onnistui kuitenkin saamaan Bottaksen kiinni ja ohitti tämän 25. kierroksella. Bottas kävi varikolla 27. kierroksella.


title: Espanjan Grand Prix 2017

text: 33. kierroksella Stoffel Vandoorne ja Felipe Massa kolaroivat radan ensimmäisessä mutkassa. Vandoorne joutui keskeyttämään ja virtuaalinen turva-auto tuli radalle.


title: Espanjan Grand Prix 2017

text: 37. kierroksella Hamilton kävi toisen kerran varikolla, ja kierrosta myöhemmin Vettel tuli vaihtamaan uudet renkaat. Varikolta poistuessaan Vettel tuli ensimmäiseen mutkaan yhtaikaa Hamiltonin kanssa mutta onnistui pitämään johtoasemansa. 39. kierroksella Bottas joutui keskeyttämään moottoririkon seurauksena, mikä oli hänelle kauden ensimmäinen keskeytys.


title: Espanjan Grand Prix 2017

text: 44. kierroksella Hamilton onnistui ohittamaan Vettelin radan pääsuoran päätteeksi ensimmäiseen mutkaan tultaessa, ja hän säilytti johtoasemansa kilpailun loppuun saakka.


title: Espanjan Grand Prix 2017

text: Kilpailun voitti siis Lewis Hamilton, jolle voitto oli uran 55. Sebastian Vettel oli toinen ennen Red Bullin Daniel Ricciardoa, ja he olivat kilpailun ainoat kuljettajat, jotka tulivat maaliin samalla kierroksella voittajan kanssa. Pascal Wehrlein saavutti Sauberin kauden ensimmäisen pistesijan sijoittumalla kahdeksanneksi. Wehrleinin taktiikka erosi muista, sillä hän teki ainoastaan yhden varikkopysähdyksen.


title: Espanjan Grand Prix 2017

text:
Mercedes voitti valmistajan palkinnon, jonka otti palkintokorokkeella vastaan syntymäpäiväänsä viettänyt tallin päämekaanikko Karl Fanson. Kuljettajia haastatteli palkintokorokkeella entinen Formula 1 -kuljettaja Pedro de la Rosa. Formula 1.comin virallisessa äänestyksessä päivän kuljettajaksi valittiin Ferrarin Sebastian Vettel.
Kilpailun nopeimman varikkopysähdyksen teki Mercedes -talli kuljettajansa Lewis Hamiltonin kanssa.
McLarenin Stoffel Vandoorne sai kolmen lähtöruudun rangaistuksen seuraavaan osakilpailuun Monacon GP:hen, koska hän oli kolaroinut Felipe Massan kanssa. Force India sai ehdollisen sakon FIA:lta, koska talli ei ottanut käyttöön isompia ja näkyvämpiä numeroita autoissaan. FIA oli määrännyt ennen kilpailuja, että numeroiden tulee olla katselijoiden kannalta näkyvämpiä kuin ennen. Force India ei kuitenkaan voinut siirtää numeroita näkyvämmälle paikalle, koska sponsoreiden tarrat olivat jo vallanneet näkyvimmät paikat. Force India sai kaksi viikkoa aikaa hoitaa asian ennen Monacon GP:tä, tai muuten tallille annettaisiin 25 000 euron sakot.


title: Espanjan Grand Prix 2017

text: Lewis Hamilton kertoi laihtuneensa kaksi kilogrammaa kilpailun aikana. Hänellä ei ollut kilpailun aikana vesipulloa, koska se olisi lisännyt auton painoa.


title: Damen Schelde Naval Shipbuilding

text: Damen Schelde Naval Shipbuilding on alankomaalainen Vlissingenissä toimiva laivanrakennusyritys, joka on osa Damen Groupia. Telakka on Koninklijke Maatschappij De Schelden seuraaja. Yritys on valmistanut historiansa aikana lukuisia aluksia Alankomaiden kuninkaalliselle laivastolle.


title: Damen Schelde Naval Shipbuilding

text: Yhtiö on perustettu 8. lokakuuta 1875 nimellä NV Koninklijke Maatschappij De Schelde, kun laivanrakentajat Arie Smita oli ottanut valvontaansa laivaston Marine Etablissement telakan. Laivanrakennuksen ja korjaamisen lisäksi yhtiö valmisti propulsiojärjestelmiä, moottoreita, höyryturbiineita, lentokoneita ja erilaisia kevytmetallituotteita.


title: Damen Schelde Naval Shipbuilding

text: Vuonna 1965 telakka yhdistyi Rotterdamsche Droogdok Maatschappij (RDM) ja Motorenfabriek Thomassen of De Steeg kanssa, joka loi 4. maaliskuuta 1966 Rijn-Schelde Machinefabrieken en Scheepswerven NV:n (RSMS). Alankomaiden hallituksen painostamana yhtiöön liitettiin Verolme Verenigde Scheepswerven NV, jolloin yhtiön nimeksi tuli Rijn-Schelde-Verolme Machinefabrieken en Scheepswerven NV (RSV). Uusi ajautui vaikeuksiin ja se osakekanta jaettiin, jolloin hallitus ja Zeelandin provinssi ottivat yrityksen valvontaansa.


title: Damen Schelde Naval Shipbuilding

text: Nimi vaihdettiin vuonna 1991 Koninklijke Schelde Groep BV:ksi (KSG). Vuonna 2000 hallitus ja Zeelandin provinssi myivät osuutensa yrityksestä Damen Groupille, jolloin siitä tuli konsernin osa. Yrityksen vastuulle siirtyi seuurempien alusten valmistus laivastoille ja rannikkovartiostoille.


title: Hantzschin pyridiinisynteesi

text: Hantzschin pyridiinisynteesi on kemiallinen reaktio, jolla voidaan valmistaa pyridiinijohdannaisia. Reaktiossa β-dikarbonyyliyhdiste esimerkiksi diketoni tai ketoesteri reagoi aldehydien ja ammoniakin tai ammoniakin lähteen kanssa muodostaen dihydropyridiinin, joka voidaan hapettaa pyridiinijohdannaiseksi. Reaktion raportoi ensimmäisen kerran saksalainen kemsiti Arthur Hantzsch vuonna 1882 ja se on nimetty hänen mukaansa.


title: Hantzschin pyridiinisynteesi

text: Hantzschin pyridiinisynteesissä dikarbonyyliyhdisteenä käytetään tyypillisesti ketoestereitä kuten asetoetikkahapon estereitä tai diketoneja. Reaktion mekanismille esitetään yleisesti kaksi toisistaan hieman poikkeavaa mekanismia. Molemmille yhteistä on, että ensimmäisessä vaiheessa tapahtuu Knoevenagel-kondensaatio. Ketoesteristä muodostuu emäksisissä olosuhteissa enolaatti, joka reagoi aldoliadditiolla elektrofiilisen aldehydin kanssa. Tätä vaihetta seuraa aldolikondensaatio, jonka tuotteena on tyydyttymätön ketoesteri. Reaktiossa muodostuva tyydyttymätön ketoesteri reagoi tämän jälkeen Michael-additiolla eli konjugaattiadditiolla. Nukleofiilina tässä reaktiossa on joko ketoesterin enolaatti tai ketoesterin ja ammoniakin tai ammoniumasetaatin muodostama enamiini. Tässä vaiheessa muodostunut välituote syklisoituu dihydropyridiiniksi, joka voidaan hapettaa pyridiiniksi. Hantzschin pyridiinisynteesin huonona puolena on se, että sillä voidaan valmistaa ainoastaa symmetrisiä pyridiinijohdannaisia.


title: Luova talo

text: Luova talo () (engl. "Creative House") (entinen "Toimitustalo") on Yleisradion rakennus Helsingin Pasilassa. Rakennus sijaitsee osoitteessa Radiokuja 1.


title: Luova talo

text: Rakennuksen uusi nimi otettiin käyttöön 27.2.2017.


title: Luova talo

text: Luovaa taloa remontoitiin vuosina 2016 ja 2017. Rakennuksessa työskentelee pääosin Luovat sisällöt -yksikön työntekijöitä. Luovassa talossa ovat myös Ylen arkisto-tietopalvelun tilat.


title: Luova talo

text: Ylen Pasilan alueen muita rakennuksia ovat mm. Mediatalo ja Studiotalo sekä Pasilan linkkitorni.


title: Rotterdamsche Droogdok Maatschappij

text: Rotterdamsche Droogdok Maatschappij (RDM) oli suurin ennen toista maailmansotaa Rotterdamissa toiminut laivanrakennus ja korjausyritys. Se oli toiminnassa vuodesta 1902 aina vuoteen 1996. Yritys valmisti olemassa olonsa aikana 355 alusta, joista pääosa oli avomerikelpoisia. Valmistusmäärään sisältyy kahdeksantoista sukellusvenettä.


title: Rotterdamsche Droogdok Maatschappij

text: Telakalla oli kaksitoista kelluvaa telakkaa ja huippuvuonnaan se työllisti 7 000 henkeä.


title: Rotterdamsche Droogdok Maatschappij

text: Yhtiö perustettiin 23. tammikuuta 1902 Heijplaatissa Maasin rannalla. Duncan Christie oli perustanut yrityksen jo 1856 Delfshavenissa. Toinen telakka perustettiin 14. tammikuuta 1925 Schiedamiin joen pohjoisrannalle, missä se jatkoi toimintaansa aina vuoteen 1978.


title: Rotterdamsche Droogdok Maatschappij

text: Sukellusvenehallit rakennettiin 1928-1929 ja niitä laajennettiin kolmeen kertaan. Hallissa valmistui Alankomaiden laivastolle seitsemäntoista ja Puolan laivastolle yksi sukellusvene. Halli on nykyään osa niin sanottua RDM Campusta, joka on yhdistelmä R&D yrityksiä ja yliopistoa.


title: Rotterdamsche Droogdok Maatschappij

text: Vuonna 1938 RDM osti Wilton-Fijenoordin kanssa P Smit Jr Shipbuilding and Machine Factoryn koko osakekannan. Yhtiö kuitenkin säilytti oman nimensä.


title: Rotterdamsche Droogdok Maatschappij

text: Saksan vallattua Alankomaat telakan toiminta jatkui ja se valmisti 32 alusta sodan aikana. Näistä 24 oli pienehköjä sota-aluksia Saksan laivastolle. Telakka oli liittoutuneiden ilmavoimien maalina ja vuonna 1941 korjattavana ollut saksalainen sotalaiva upposi telakka-altaaseen. Operaatio Market Gardenin alettua saksalaiset tuhosivat telakkalaitteet. Kuusi kuukautta sotatoimien päättymisen jälkeen neljä kelluvaa telakkaa oli jälleen toiminnassa.


title: Rotterdamsche Droogdok Maatschappij

text: RDM liitettiin 4. maaliskuuta 1966 Koninklijke Maatschappij De Schelden ja Motorenfabriek Thomassen kanssa, jolloin syntyi Rijn-Schelde Machinefabrieken en Scheepswerven (RSMS). Yritykseen liitettiin 1. tammikuuta 1971 Verolme Verenigde Scheepswerven (VVS), jolloin syntyi Rijn-Schelde-Verolme Machinefabrieken en Scheepswerven (RSV).


title: Rotterdamsche Droogdok Maatschappij

text: RSV ja RDM jättivät 6. huhtikuuta 1983 konkurssihakemuksen. Avomeriyksikkö suljettiin ja korjausyksikkö siirrettiin Wilton-Fijenoordiin., mikä johti kahden suurimman telakan myyntiin. Yhtiön 3 180 työntekijästä 1 370 jäi työttämäksi. Edelleen elinkelpoiset osat valmistus merivoimille, työvälineet ja raskas konepajateollisuus muodostivat uuden valtio-omisteisen yhtiön RDM Nederland BV:n.


title: Rotterdamsche Droogdok Maatschappij

text: Meriteollisuus kehittyi voimakkaasti Walrus-luokan sukellusveneiden tilauksen jälkeen. Taiwanille tehty tarjous sukellusveneiden huollosta kuitenkin epäonnistui. Laivatilausten vähentyessä ja yritysken keskittyessä yhä enemmän korkean teknologian järjestelmien kehittämiseen maanpuolustukselle ja energiantuotannolle yrityksen nimi vaihdettiin RDM Technologyksi. Laivanrakennus siirtyi Damen Groupille nimellä Damen Schelde Naval shipbuilding.


title: Rotterdamsche Droogdok Maatschappij

text: Hallitus myi 20. joulukuuta 1991 yrityksen Royal Begemann Groupille ja se nimettiin RDM Technology Holding BV:ksi. Tilausten puutteen vuoksi työvoimaa leikattiin rajusti 1 200:sta alle viiteensataan vuosien 1993 ja 1994 uudelleenjärjestelyissä, joissa samalla yhtiö jaettiin RDM Technology BV:ksi ja RDM Submarines BV:ksi.


title: Wilton-Fijenoord

text: Wilton-Fijenoord oli alankomaalainen Schiedamissa vuosina 1929-1999 toiminut laivanrakennus ja korjausyritys. Sen juuret juontavat aina vuoteen 1825, jolloin perustettiin Maatschappij voor Scheeps- en Werktuigbouw Fijenoord liittämällä siihen Mauritz Roentgenin vuonna 1823 perustama Nederlandsche Stoomboot Maatschappij.


title: Wilton-Fijenoord

text: Vuonna 1929 NV Dok en Werf Maatschappij Wilton-Fijenoord perustettiin yhdistämällä NV Maatschappij voor Scheeps- en Werktuigbouw Fijenoord ja rotterdamilainen NV Dok en Werf Maatschappij. 1930-luvun kriisi telakka kärsi merkittäviä tappioita. Alankomaalaisten telakoiden yleinen ongelma ennen toista maailmansotaa oli suunnittelukapasiteetin puute. Siten Wilton-Fijenoord osti alusten piirustuksia yksityisiltä suunnitteluyrityksiltä ja valmisti niistä yksityiskohtaiset valmistussuunnitelmat. Neljän telakan kesken tehtiin kartellisopimus suunnittelutoimiston perustamiseksi vuonna 1935.


title: Wilton-Fijenoord

text: Vuonna 1999 Wilton-Fijenoord liitettiin Rotterdam United Shipyardsiin ja vuonna 2003 Damen Shiprepair lunasti yrityksen osakekannan.


title: Kourouba

text: Kourouba on maalaiskunta ja sen keskuskylä Koulikoron alueen Katin piirissä Malissa. Se sijaitsee lähellä Nigerin sivujoen Sankaranin suuta 147 kilometriä Katista etelään. Kunnassa on 5 800 ja keskuskylässä 1 400 asukasta (vuonna 2009, väestönlaskenta).


title: Kourouba

text: Kourouban kunnan pinta-ala on 245,74 neliökilometriä. Se rajoittuu lännessä Katin piirin Bancoumanan, pohjoisessa Niagadinan ja idässä Faraban sekä etelässä Kangaban piirin Maramandougoun ja Minidianin kuntiin.


title: Kourouba

text: Kuntaan kuuluu viisi kylää. Asukkaat ovat etupäässä mandinkoja. Lisäksi on bambaroita, fulbeja ja bozoja. Yleisin kieli on bambara.


title: Kourouba

text: Kunnan tieyhteydet ovat huonot varsinkin sadeaikana. Liikenneväylinä toimivat myös joet.


title: Kourouba

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat durra, hirssi, maissi ja riisi. Myyntiin kasvatetaan banaaneja, maapähkinää ja puuvillaa. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan metsästystä, keräilyä, käsityöammatteja ja kaupankäyntiä.


title: Kourouba

text: Kunnassa toimii neljä alakoulua, yläkoulu sekä koulutus- ja kehittämiskeskus (CED). Kouroubassa on terveysasema. Vesihuolto käsittää kaivoja, porakaivoja ja Kourouban kylän vesitornin.


title: Keila jõgi

text: Keila jõgi on joki Raplamaassa ja Harjumaassa Viron pohjoisosissa, joka laskee Suomenlahteen Keilassa.


title: Keila jõgi

text: Keila jõgi virtaa suhteellisen tiheästi asuttujen seutujen läpi. Se juoksee Kaiun läpi, käväisee lyhyesti Kehtnan, Juurun ja Raplan kunnissa, jatkaa Kohilan ja Sakun läpi, toimii Keilan ja Harkun rajajokena Keila-Joaan asti, missä joensuu jää Keilan puolelle. Joensuu sijaitsee Meremõisan asuinalueen laidalla ja se laskee Lohusalun lahteen Suomenlahdella ().


title: Keila jõgi

text: Joki saa alkuunsa Viirikan suolta (), joka sisältyy Aela-Viirikan suoidensuojelualueeseen () Kaiun maalaiskunnassa Raplamaan maakunnassa. Joen latvajokiin voidaan lukea monia sivuojia sekä suurin sivujoki Atla jõgi, joka alkaa saman suon pohjoispuolelta Kadjan järvestä. Niiden valuma-alue on yhteensä 180 km², joka on 27% koko joen valuma-alueesta 670 km². Joki on 112 kilometriä pitkä, mutta joenhaarautumat mukaan lukien se on jopa 127 kilometriä pitkä. Se on Viron viidenneksi pisin joki.


title: Keila jõgi

text: Kun joki on virrannut ensimmäiset 15 km, se alkaa meanderoida. Osa joen mutkista on oikastu kaivamalla joki suoremmaksi. Joen uoman vierestä löytyykin runsaasti tehtyjä ja luontaisesti syntyneitä makkarajärviä koko joen matkalta. Purilan kylässä on joessa pato, joka kerää taakseen pienen patojärven (). Selin kylässä jokeen yhtyy oikealta 34 kilometriä pitkä Atla jõgi (73 km joensuuhun). Sen valuma-alue on 130 km², joten se tuo paljon vettä pääjokeen. Selin alapuolella neljän kilometrin päässä Atla jõesta sijaitsee joessa toinen patojärvi (). Siinä on kolme saarta, joista yhdessä sijaitsee puisto.


title: Keila jõgi

text: Kohilan kauppala sijaitsee 60 kilometriä joensuusta ja myös täällä sijaitsee joessa pato. Kohila paisjärvi on kilometrin pituinen ja siinä on kolme saarta. Padon alla on joessa kaksi rinnakkaista uomaa, joiden väliin jää 550 metriä pitkä ja joen levyinen niemi. Niemen päässä sijaitsee vielä vesimyllyn pato.


title: Keila jõgi

text: Kurtassa ja Kiisassa (joensuuhun 53 km) on joesta patoamalla eriytetty useita lampia ja patojärviä. Joki meanderoi täällä voimakkaasti, jolloin joesta on kuroutunut erilleen monia makkarajärviä ja putaita. Üksnurme peakraav yhtyy jokeen täällä (35 km) keräten leveisiin kanaviinsa metsien ja peltojen kuivatusvesiä. Maidla jõgi, joka on 23 kilometriä pitkä ja jolla on 20 km² laajuinen valuma-alue, yhtyy pääjokeen vasemmalta Keilan kaupungin yläpuolella 23 kilometriä ennen joensuuta. Se on Keila jõen toiseksi suurin sivujoki. Keila joki ohittaa Keilan seuraten taajama-alueen itälaitaa. Siellä joki haarautuu kahdeksi haaraksi, jotka yhtyvät pian haarautumisen jälkeen. Keskelle jäävää saarta kutsutaan Jõesaareksi () ja se on 750 metriä pitkä ja 400 metriä leveä.


title: Keila jõgi

text: Keila-Joassa 1,7 kilometriä ennen joensuuta joki painuu syvään joenuomaan, jolla on jyrkät rannat. Joessa on siinä kohdassa kaksi vesiputousta (). Niiden yhteis korkeus on 6,1 metriä ja leveys 60–70 metriä.


title: Keila jõgi

text: Joen vesi on kirkasvetinen ja siinä on vain vähän humusta. Joen latvavesissä viihtyvät ahven ja hauki, keskijuoksu on särjen valta-aluetta. Jokeen nousee Itämerestä kutemaan lohi, taimen, vimpa ja purotaimen.


title: Vaskitsamaiset

text: Vaskitsamaiset (Anguimorpha) on liskojen osalahko kladissa Scleroglossa. Se on monimuotoinen sekä raajattomia että raajallisia liskoja sisältävä ryhmä, jonka fossiiliaineistoa on tavattu kaikilta mantereilta.


title: Vaskitsamaiset

text: Vaskitsamaisiin luetaan viisi nykyistä heimoa: Anguidae, Helodermatidae, Lanthanotidae, Varanidae ja Xenosauridae.


title: Faraba

text: Faraba on maalaiskunta ja sen keskuskylä Koulikoron alueen Katin piirissä Malissa. Se sijaitsee Nigerin sivujoen Sankaranin itäpuolella 140 kilometriä Katista etelään. Kunnassa on 12 400 ja keskuskylässä 4 800 asukasta (vuonna 2009, väestönlaskenta).


title: Faraba

text: Faraban kunta rajoittuu luoteessa Katin piirin Kourouban, pohjoisessa Niagadinan ja Dialakoroban, idässä Ouélessébougoun ja etelässä Tiakadougou-Dialakoron sekä lounaassa Kangaban piirin Maramandougoun kuntiin. Seutu kuuluu Sudanin–Guinean ilmastovyöhykkeeseen. Kasvillisuus on metsä- ja pensassavannia. Vesistöistä tärkein on Sankarani.


title: Faraba

text: Kuntaan kuuluu 11 kylää. Asukkaat ovat etupäässä bambaroita, mandinkoja ja fulbeja. Yleisin kieli on bambara.


title: Faraba

text: Farabasta on ympärivuotinen tieyhteys Bamakon ja Sikasson väliselle RN7-maantielle. Paikallisia elinkeinoja ovat maanviljely, karjanhoito, kalastus, kaupankäynti ja käsityöammatit. Tärkeimmät viljelykasvit ovat hirssi, maissi, riisi, maapähkinä ja puuvilla. Lisäksi kasvatetaan vihanneksia ja hedelmiä. Kotieläimiä ovat naudat, lampaat, vuohet ja siipikarja. Kalastusta harjoittavat etupäässä muualta tulleet somonot, mutta Sélinguén pato on heikentänyt saaliita. Farabassa pidetään viikottaiset markkinat. Palveluihin kuuluvat kuusi alakoulua, yläkoulu, neljä koulutus- ja kehittämiskeskusta (CED), koraanikoulu ja terveyskeskus.


title: Tškalovskin lento-onnettomuus 1966

text: Tškalovskin lento-onnettomuus 1966 tapahtui 14. tammikuuta 1966, kun ilmavoimien koelennolla ollut Tupolev Tu-134:n prototyyppi syöksyi maahan lentäjän virheen seurauksena Tškalovskissa, 32 kilometriä Moskovasta koilliseen.


title: Tškalovskin lento-onnettomuus 1966

text: Onnettomuus tapahtui, kun lentäjä käänsi matkalentonopeudessa peräsintä täydet 25 astetta vasemmalle. Koneella oli näin tehtäessä taipumus kääntyä vastakkaiseen suuntaan. Kun kone kallistui jyrkästi ja yllättäen, lentäjä, jolle konetyyppi oli vieras, korjasi ohjauksella väärään suuntaan pahentaen tilannetta. Hän menetti koneen hallinnan ja se syöksyi maahan. Kaikki kahdeksan miehistön jäsentä kuolivat.


title: Tškalovskin lento-onnettomuus 1966

text: Onnettomuuden jälkeen Tu-134:n peräsimen liikettä rajoitettiin matkalentonopeudessa viiteen asteeseen.


title: Eublepharidae

text: Eublepharidae on alahkoon Scleroglossa kuuluva suomumatelijoiden heimo.


title: Eublepharidae

text: Se sisältää viisi sukua:


International Federation of Muaythai Amateur, lyhyesti IFMA on thaimaalainen thainyrkkeilyjärjestö, jonka perustettiin 1993. Se on ainut thainyrkkeilyn amatööritason maailmanjärjestö, jolla on yhteensä 130 jäsenmaata.


title: Lucas Andersen (jääkiekkoilija)

text: Lucas Andersen (s. 30. tammikuuta 1999 Kööpenhamina, Tanska) on tanskalainen jääkiekkoilija, joka pelaa Ruotsin A-nuorten J20 SuperElitin Karlskrona HK:ssa. Hän on pelipaikaltaan vasen laitahyökkääjä ja laukoo oikealta.


title: Lucas Andersen (jääkiekkoilija)

text: Andersen on IC Gentoften kasvatti. Hän siirtyi kuitenkin jo melko varhain juniorina Rødovre SIK:hon. Andersen oli kaudella 2013–2014 seuran U17-junioreiden paras pistemies ja maalintekijä tehoilla 24+14=38. Pudotuspeleissä hän oli Rødovren paras pistemies ja syöttäjä tehoilla 5+5=10. Kaudella 2014–2015 Andersen debytoi vain 15-vuotiaana seuran miesten kakkosjoukkueessa Tanskan toiseksi korkeimmalla sarjatasolla maan I-divisioonassa. Hän voitti kauden päätteeksi mestaruuden peräti kolmessa eri ikäluokassa; I-divisioonassa, A-nuorissa ja U17-junioreissa.


title: Lucas Andersen (jääkiekkoilija)

text: Kaudella 2015–2016 Andersen oli tehoilla 26+20=46 Rødovren kakkosjoukkueen paras maalintekijä ja toiseksi paras pistemies Frederik Skovbyn jälkeen. Hän jakoi I-divisioonan maalipörssin neljännen sijan Vojens IK:n Thor Lei Stokholmin kanssa ja sijoittui pistepörssissä kuudenneksi. Andersen debytoi kauden aikana myös Rødovren pääsarjajoukkueessa, Metal Ligaenissa, jossa hän pelasi yhden runkosarjaottelun. Kaudella 2016–2017 Andersen pelasi siellä 25 runkosarja- ja yhden Metal Cup -ottelun tehden yhden maalin. Seuran kakkosjoukkueessa hän ylsi sisäisen piste-, maali- ja syöttöpörssin voittoon tehoilla 15+21=36. Andersen voitti koko I-divisioonan pudotuspelien pistepörssin tehoilla 8+12=20. Hänen kautensa päättyi hopeaan.


title: Lucas Andersen (jääkiekkoilija)

text: Toukokuussa 2017 Andersen teki 1+1-vuotisen ja kaksisuuntaisen KHL-sopimuksen Jokereiden kanssa. Hän pelasi kauden 2017–2018 kokonaan seuran A-nuorissa, joita Andersen edusti myös Junior Club World Cupissa. Kaudeksi 2018–2019 hän siirtyi Ruotsin A-nuorten J20 SuperElitin Karlskrona HK:hon.


title: Lucas Andersen (jääkiekkoilija)

text: Andersen pelasi alle 20-vuotiaiden MM-kilpailuissa vuonna 2018. Hän pelasi myös alle 18-vuotiaiden MM-kilpailuissa vuonna 2016 sekä IA-divisioonan MM-kilpailuissa vuonna 2017, jolloin Andersen toimi Tanskan varakapteenina ja voitti pronssia. Hän oli tehoilla 3+5=8 joukkueen paras syöttäjä Jonas Røndbjergin kanssa ja toiseksi paras pistemies hänen jälkeensä.


title: Fanatiko

text: Fanatiko on suomalaisen black metal -yhtye Barathrumin järjestyksessään yhdeksäs studioalbumi. Se julkaistiin vuonna 2017 levymerkillä Saturnal Records.


title: Fanatiko

text: Albumi on yhtyeen ensimmäinen sitten vuoden 2005 "Anno Aspera – 2003 Years After Bastard’s Birth" -albumin.


title: Brett Tucker

text: Brett Alan Tucker (s. 21. toukokuuta 1972 Melbourne, Victoria, Australia) on australialainen näyttelijä ja laulaja. Hän on näytellyt muun muassa sarjoissa "McLeodin tyttäret", "Neighbours" ja "Tallijengi.


title: Brett Tucker

text: Vuonna 2017 Tucker näytteli Benjamin Stobertia yhdysvaltalaisessa draamasarjassa "Americans".


title: Malévin lento 203

text: Malévin lento 203 oli Malévin reittilento Istanbulista Bukarestin kautta Budapestiin. Lennolla 21. syyskuuta 1977 käytetty Tupolev Tu-134 syöksyi maahan lähellä Urzicenia, 38 kilometrin päässä Bukarestin Otopenin lentoasemasta.


title: Malévin lento 203

text: Tutkinnassa paljastui, että miehistö oli halunnut eri lähestymisreitin kuin minkä lennonjohto oli heille määrännyt. Heidän kiistellessään reitistä lähestymisen aloittaminen myöhästyi ja kone oli siksi liian korkealla. Kapteeni päätti tilanteen korjaamiseksi kasvattaa vajoamisnopeutta kymmeneen metriin sekunnissa. Keskustellessaan miehistö unohti tarkkailla koneen korkeutta. He havahtuivat vasta korkeusvaroituksen alkaessa hälyttää. Kone oli kuitenkin jo niin matalalla, että se osui maahan miehistön toimista huolimatta.


title: Malévin lento 203

text: Maahansyöksyssä kuolivat kaikki kahdeksan miehistön jäsentä sekä 21 matkustajaa. 24 matkustajaa selvisi – heistä yksi jopa niin hyvässä kunnossa, että hän oli jo ennen pelastajien saapumista kerännyt tavaransa ja jatkanut matkaa linja-autolla kohti Bukarestia.


title: Tuomas Aslak Juuso

text: Tuomas Aslak Juuso (Gáijjot Ánte Issahá Duommá, s. 7. helmikuuta 1985 Enontekiö) on Saamelaiskäräjien hallituksen 2. varapuheenjohtaja.


title: Tuomas Aslak Juuso

text: Hänet valittiin Saamelaiskäräjille ensimmäisen kerran nelivuotiskaudelle 2008–2011 ja uudestaan kaudelle 2016–2019.


title: Tuomas Aslak Juuso

text: Tuomas Aslak Juuso on ollut saamelaisnuorten nuorisojärjestön Suoma Sámi Nuorat rs:n hallituksen puheenjohtajana 2009–2012. Hän on toiminut Yhdistyneiden kansakuntien (YK) alkuperäiskansojen nuorten liiton (Global Indigenous Youth Caucus) puheenjohtajana.


title: Tuomas Aslak Juuso

text: Juuso on poromies Käsivarren Lapista. Hän on Käsivarren Paliskunnan poroerotusten lukumies 1.6.2016 alkaen. Hän on RKP:n jäsenjärjestön RKP Saamen puheenjohtaja ja on ollut RKP:n eduskuntavaaliehdokkaana Lapin vaalipiirissä.


title: Yleisurheilun Aasian-mestaruuskilpailut 2013

text: Vuoden 2013 yleisurheilun Aasian-mestaruuskilpailut käytiin 3. heinäkuuta – 7. heinäkuuta Punessa, Intiassa.


title: Reptile Database

text: Reptile Database (aiemmin nimeltään The EMBL Reptile Database) on online - tietokanta, joka sisältää kaikki elävät matelijalajit, yhteensä 9413. Tietokanta keskittyy erityisesti taksonomiaan, kuten tieteellisiin nimiin, sukulaisuussuhteisiin, synonyymeihin, auktoreihin, ja kaikkiin alalajeihin. Lisäksi tietokanta sisältää tietoja lajeista, kuten levinneisyydestä, mahdollisista triviaalinimistä, kuvia, kirjallisuusluetteloin ja linkkejä sivuille, joilla on lisätietoja. Koska Reptile Database ei ole osallinen ITIS:iin, taksonomia eroaa siitä joskus. Esimerkkinä on sarvikyy ("Cerastes cerastes"), käärme, jolla mukaan ITIS:in mukaan ei ole alalajeja, on Reptile Databasessa neljä alalajia.


title: Reptile Database

text: Sivusto on ollut pitkään Euroopan Molekyylibiologian Laboratorion (EMBL) isännöimä ja tukema, mutta vuonna 2006 EMBL irtisanoutui itsensä. Sivusto on nykyään Peter Uetzin (Research Center Karlsruhe), ja Jakob Hallermannin (Zoological Museum Hamburg) ylläpitämä.


title: Erja Morottaja

text: Erja Morottaja (s. Kaamanen, Inari) on Fox International Channels Nordicin tiedottaja (PR Manager). Sitä ennen hän oli MTV:n Suomen maajohtaja. Hän on inarinsaamelainen.


title: Lampaanjärvi

text: Lampaanjärvi on Pielaveden kunnan koillisosassa sijaitseva noin 11 km pitkä järvi. Siitä lähtevä Lampaanjoki laskee Pielaveteen ja edelleen Kymijoen vesistöön. Lampaanjärven kylällä sijaitseva Kukkaromäki toimii vedenjakajana, sen läntisellä sivulla olevan pienen Löytänäjärven vedet laskevat Vuoksen vesistöön. Lampaanjärvessä on yhteensä noin 50 saarta, suurimmat saaret ovat Hiidensaari, Sipolansaari, Lehtosaari, Edussaari, Laidinsaari ja Korpisaari. Järveen laskevat mm. Pielaveden Pahkajärven ja Kenkäjärven vedet sekä Iisalmen puolella oleva Ruotaanjärvi.


title: Fallo

text: Fallo on kunta Keski-Italiassa Abruzzon hallintoalueella olevassa Chietin maakunnassa. Se sijaitsee kukkulalla Sangrojoen läheisyydessä, noin 80 kilometriä maakunnan pääkaupungista Chietistä etelään.


title: Gabaren lento-onnettomuus 1978

text: Gabaren lento-onnettomuus 1978 tapahtui 16. maaliskuuta 1978, kun Balkan Bulgarian Airlinesin Tupolev Tu-134 syöksyi maahan Bulgarian Gabaressa. Lento lähti normaalisti Sofiasta ja nousi 4 900 metrin korkeuteen. Siellä se kääntyi yhtäkkiä ja lähti äkilliseen ja nopeaan laskuun, joka jatkui maahansyöksyyn asti. Kaikki 66 matkustajaa ja seitsemän miehistön jäsentä kuolivat. Onnettomuuden syytä ei saatu selvitettyä. Todennäköisintä on, että miehistö menetti jostakin syystä koneen hallinnan.


title: Länsman

text: Länsman on sukunimi. Se on muun muassa seuraavien saamelaisten henkilöiden sukunimi:


title: Säkkinen

text: Säkkinen on suomalainen sukunimi. Tunnettuja Säkkisiä:


title: SubHuman

text: subHuman on brittiläisen Recoilin kuudes studioalbumi. Alan Wilder kertoi albumista ensimmäisen kerran syyskuussa 2007 YouTube-videossa, jossa hän kertoi julkaisevansa uuden albumin keväällä tai alkukesästä 2007. Wilder kertoi albumista lisää 23. huhtikuuta 2007 MySpacen ja Recoilin nettisivujen kautta. "subHuman" julkaistiin Euroopassa 9. heinäkuuta 2007 ja Yhdysvalloissa 14. elokuuta 2007.


title: SubHuman

text: New Orleansista kotoisin oleva bluesmuusikko Joe Richardson työsti albumia Wilderin kanssa. Hän kontribuoi albumiin laulun, kitaran sekä harmonikan. Kuten Recoilin aikaisemmissakin albumeissa, myös "subHumanissa" Wilderia auttoi hänen vaimonsa Hepzibah Sessa sekä Paul Kendall, joka työsti Recoilin vuoden 2000 albumia "Liquid" ja vuoden 1997 albumia "Unsound Methods". Englantilainen laulaja Carla Trevaskis oli myös tekemässä albumia. Hän oli aikaisemmin tehnyt työtä muun muassa Fred de Fayen (Eurythmics), Apollo 440:n Cliff Hewittin sekä Portisheadin Dave McDonaldin kanssa.


title: Veli (albumi)

text: Veli on hip hop -kollektiivi Gasellien neljäs studioalbumi, joka julkaistiin 21. huhtikuuta 2017 levymerkillä Johanna Kustannus. Albumin yleisilme on edeltäjiinsä verrattuna toiveikkaampi ja positiivisempi.


title: Veli (albumi)

text: Albumi debytoi Suomen virallisen listan kolmannella sijalla.


title: Humppapörriäinen

text: Humppapörriäinen on Eläkeläisten EP-levy, joka julkaistiin vuonna 2014. Sitä oli saatavilla ainoastaan Jokisen Valinnasta sekä Akun tehtaan myymälästä. Kappaleet ovat ylijäämiä yhtyee "Humppakalmisto"-albumin studiosessioista. Yhtye on myös teettänyt Hunajakymin tuottamaa "Humppapörriäinen"-nimikkohunajaa.


title: Jurvansalo (kylä)

text: Jurvansalo on kylä Viitasaaren taajaman eteläpuolella.


title: Jurvansalo (kylä)

text: Jurvansalon koulu toimi 61 lukuvuotta, kunnes se suljettiin keväällä 2005. Jurvansalon kansakoulun johtokunnan ensimmäinen kokous pidettiin 18. kesäkuuta 1944 ja ensimmäinen lukuvuosi oli 1944-1945. Ensimmäiset koulutilat vuokrattiin Jurvanjoen talosta.


title: Ene-Liis Semper

text: Ene-Liis Semper (s. 1969) on virolainen kuvataiteilija, ohjaaja, lavastaja ja teatterikäsikirjoittaja. Hän on Tallinnassa toimivan Teater NO99:n perustaja (2005) ja taiteellinen johtaja yhdessä puolisonsa Tiit Ojasoon kanssa. Teatterityönsä lisäksi Semper tunnetaan nykytaiteilijana, jonka teoksia on nähty lukuisissa kansainvälisissä näyttelyissä ja taidetapahtumissa.


title: Ene-Liis Semper

text: Semper opiskeli lavastusta Viron taideakatemiassa vuosina 1989–1995. Hän alkoi esiintyä nykytaiteen näyttelyissä 1990-luvun puolivälissä ja oli virolaisen videotaiteen uranuurtajia. Videoiden ja installaatioiden lisäksi Semper teki performansseja. Vuonna 2000 hänen teoksensa oli mukana nykytaiteen biennaali Manifestassa Ljubljanassa ja vuonna 2001 Venetsian biennaalissa. Vuonna 2011 hänellä oli laaja yksityisnäyttely Tallinnan Kumu-taidemuseossa. Semper sai Viron valtion kulttuuripalkinnon vuosina 2002 ja 2010.


title: Ene-Liis Semper

text: Vuodesta 2005 Semper on keskittynyt enenevässä määrin teatteri- ja oopperaproduktioihin. Hän on valmistanut valtaosan Teater NO99:n kymmenistä esityksistä yhdessä Tiit Ojasoon kanssa. Usein Ojasoo on ohjannut, Semper taas käsikirjoittanut ja lavastanut esitykset. Esityksiä on viety useisiin eurooppalaisiin teatteritapahtumiin, kuten Avignonin teatterifestivaaleille (Festival d'Avignon) sekä Wienin juhlaviikoille (Wiener Festwochen). Pari on tehnyt myös Teater NO99:n ulkopuolella esityksiä varsinkin saksalaisiin ja itävaltalaisiin teattereihin. Semper on palkittu useita kertoja työstään sekä lavastajana että ohjaajana.


title: Lukkari (täsmennyssivu)

text: Lukkari voi tarkoittaa:


title: Hyyrynen

text: Hyyrynen on sukunimi. Se on muun muassa seuraavien suomalaisten henkilöiden sukunimi:


title: Kirsikka (hedelmä)

text: Kirsikka on kirsikkapuun syötävä luumarja.


title: Kirsikka (hedelmä)

text: Tuotannossa kirsikkaa on pääasiassa vain kaksi lajia, hapankirsikka ja imeläkirsikka. Imeläkirsikat ovat maultaan aromaattisen makeita ja väriltään keltaisia, punakeltaisia tai hyvin tummanpunaisia. Hapankirsikoita on kirkkaanpunaisista tummanpunaisiin, ja niiden maku vaihtelee lajikkeittain makeahkosta happamiin.


title: Kirsikka (hedelmä)

text: Kivettömän kirsikan energiasta 82 prosenttia tulee imeytyvästä hiilihydraatista. Proteiinia on 6 prosenttia, rasvaa 3 prosenttia, kuitua 5 prosenttia ja orgaanisia happoja 3 prosenttia.


title: Kirsikka (hedelmä)

text: Kirsikat säilyvät parhaiten kylmässä, mutta kypsät kirsikat eivät kestä pitkää säilytystä.


title: Gerovital

text: Gerovital H on Romaniassa 1950-luvulla kehitetty ikääntymisen vaikutuksia lieventäväksi väitetty lääke, joka oli suosiossa etenkin 1960- ja 1970-luvuilla. Suomessa ja muissa Pohjoismaissa se ei saanut myyntilupaa. Pistoksina ja tabletteina nautitun valmisteen pääasiallinen vaikuttava aine on puudutusaineena käytetty prokaiini.


title: Gerovital

text: Gerovitalin kehitti romanialainen geriatri Ana Aslan (1897–1988) ehkäisemään ja hidastamaan vanhenemisesta johtuvia oireita. Lääkettä ryhdyttiin valmistamaan Romaniassa ja se sai myyntiluvan joissakin muissakin maissa, muttei yhdessäkään Pohjoismaassa. Suomessa vuodesta 1964 alkaen kaikille lääkevalmisteille alettiin vaatia myyntilupia, ja Gerovital oli yksi myynnistä tuolloin poistettuja valmisteita, syynä puutteelliset tiedot sen koostumuksesta ja tehosta.


title: Gerovital

text: Gerovitalista tuli monissa maissa joksikin ajaksi eräänlainen seurapiirien muotilääke vanhenemisoireita vastaan sekä sosialistisissa että länsimaissa. Sen käyttäjiksi kerrottiin muiden muassa kenraali Charles de Gaulle, Neuvostoliiton johtaja Nikita Hruštšov, Jugoslavian Josip Broz Tito, Intian pääministeri Indira Gandhi, Saksan liittokansleri Konrad Adenauer sekä näyttelijät Lillian Gish ja Marlene Dietrich.


title: Gerovital

text: Monesta maasta, joissa lääkettä ei ollut saatavissa – muun muassa Suomesta – järjestettiin seuramatkoja Romaniaan, jossa potilaat saattoivat aloittaa usean kuukauden Gerovital-kuurin ja jatkaa sitä sitten kotimaassaan mukanaan tuomilla valmisteilla.


title: Gerovital

text: Ilmari Kokkosen yritys Oy Setko Ab yritti 1970-luvun alkupuolella saada myyntilupaa valmisteelle Suomessa, mutta lupa evättiin koska valmisteen kaikkia ainesosia ei saatu selville reseptin salassapidon takia. Yritys tilasi lääkkeestä sokkotutkimuksen, joka toteutettiin 24 vapaaehtoisella käyttäjällä. Melko lupaavat tulokset julkaistiin "Suomen Lääkärilehdessä", mutta tutkimusta kritisoitiin otoksen pienuudesta.


title: Dumarillumarei

text: Dumarillumarei on Tuomari Nurmion 24. studioalbumi, joka julkaistiin 28. huhtikuuta 2017 levymerkillä Sony Music. Albumin vinyylipainos julkaistiin 12. toukokuuta 2017. Levy nousi Suomen virallisella listalla parhaimmillaan sijalle 6.


title: Dumarillumarei

text: Rockmusiikkilehti Soundin toimittajat valitsivat albumin vuoden 2017 neljänneksi parhaaksi kotimaiseksi albumiksi.


title: Dumarillumarei

text: Levyn nimikappale viittaa rillumareikulttuuriin, joka 1950-luvulla aiheutti kulttuurisotia. Levyn tyylilajeina ovat mm. blues, surumarssi, humppa ja rap, joista viimemainittua edustaa levyn nimiraita. Levyllä esiintyvät nistit, sotilaat, raivotautiset ja elämän nurja puoli muutenkin:


title: Dumarillumarei

text: Levy käsittelee Suomea “about kolmen sukupolven ajalta”. “Joutavia jorinoita” käsittelee netin nimettömiä vihapuheenvuoroja: “Toi on käsittämättömästi päässyt handusta toi paskanjauhanta.” Kappale “Tsaari“ käsittelee nyky-Venäjää.


title: Dumarillumarei

text: Levylle on haluttu hieman leveämpää soundia, ja siksi mukana on iso bändi, mikä tarkoittaa Spuget-yhtyeen lisäksi puhallinsoittajia eli Stadin slangilla blosareita.


title: Dumarillumarei

text: Muutaman sisäsiistiksi ja romanttisiksi sanotun levyn jälkeen Tuomari Nurmion sanotaan tällä levyllä kuulostavan jälleen itseltään: levy on rujo, raavas ja raateleva. “"Dumarillumarei" ei pidättele, se on porttikongeissa suihkuavaa rappioromantiikkaa. Kohtalot ovat koruttomia, kuolema on kuski ja Manala määränpää”, kirjoittaa Suomen Kuvalehti. “Tuomari ei todellakaan ole jäähdyttelemässä. Hänellä on paljon annettavaa.


title: Dumarillumarei

text: "Helsingin Sanomien" arvostelu oli niinikään positiivinen:


title: Taraste

text: Taraste on yksi Tampereen kaupunginosista. Se rajoittuu pohjoisessa Nurmeen, idässä Kangasalaan, etelässä Olkahisiin ja lännessä Nurmeen. Tarastenjärven jätteenpolttolaitos sijaitsee siellä.


title: Genovan metropolikaupunki

text: Genovan metropolikaupunki () oli yksi Italian maakuntatason hallintoalueista. Metropolikaupunki korvasi vuoden 2015 alussa Genovan maakunnan.


title: Genovan metropolikaupunki

text: Alue sijaitsee Italian luoteisosassa Ligurian alueella rajoittuen etelässä Ligurianmereen. Sen pääkaupunki on Genova.


title: Genovan metropolikaupunki

text: Genovan metropolikaupungin pinta-ala on 1 838 km². Sen asukasluku on vajaat 900 000. Metropolikaupunki koostuu 67 kunnasta.


title: Perustuu tositapahtumiin (EP)

text: Perustuu tositapahtumiin on hardcore punk -yhtye Abduktion minialbumi, joka julkaistiin 24. maaliskuuta 2004. Musaston Kalle Karjalainen nosti julkaisun viikon levyksi toukokuussa 2013.


title: Perustuu tositapahtumiin (EP)

text: Albumi sai hyvän vastaanoton. Desibelin Ilkka Valpasvuo piti albumia tutustumisen arvoisena. Hän koki yhtyeen suunnanneen albumillaan kansainvälisille markkinoille, ja piti julkaisua tutustumisen arvoisena. Hän kehui erityisesti soitannollista puolta, vaikka myönsikin karsastavansa laulajan tulkintaa. Lammaszinen Markus Veijalainen koki yhtyeen ottaneen vaikutteita Raised Fistiltä ja Refusedilta, mutta pitävän silti selkeästi tekemisessään oman linjansa.


title: Felgen Orkester

text: Felgen Orkester on saamelainen folk rock -yhtye, joka perustettiin vuonna 2011 Kaarasjoella. Yhtyeen muodostavat viisi serkusta ja heidän ystävänsä. Yhtye laulaa pohjoissaamen kielellä.


title: Felgen Orkester

text: Yhtye kertoo saavansa vaikutteita muun muassa Kentiltä, Bruce Springsteeniltä, Mark Knopflerilta ja Pogues-yhtyeeltä.


title: Felgen Orkester

text: Felgen Orkesterin ”Buolli dolla” valittiin Sami Music Awardsin vuoden 2015 saamelaiseksi radiokappaleeksi.


title: Ready for the Weekend

text: Ready for the Weekend on skotlantilaisen DJ-tuottaja Calvin Harrisin toinen studioalbumi. Sen julkaisivat Fly Eye Records sekä Columbia Records 14. elokuuta 2009.


title: Törökit

text: Törökit ("Beckmannia") on heinäkasvien (Poaceae) heimoon kuuluva pieni kasvisuku. Sukuun kuuluu vain kaksi lajia: amerikantörökki ("Beckmannia syzigachne") ja idäntörökki ("Beckmannia eruciformis").


title: Törökit

text: Kumpaakin suvun lajeista on tavattu Suomessa, mutta suuri osa havainnoista on yli 50 vuoden takaa. Uusimmat havainnot amerikantörökistä ovat 1990-luvulta ja idäntörökistä 1950-luvulta.


title: Len Faki

text: Len Faki (oikea nimi Levent Faki) on saksalainen teknoa ja elektronista tanssimusiikkia tuottava artisti ja DJ. Faki tunnetaan myös hänen pseudonyymiltään La Monde. Hänellä on turkkilaiset sukujuuret. Len Faki on esiintynyt DJ:nä muun muassa Berliinin klubeilla Ostgut ja Tresor, Frankfurtin klubilla U60311 ja festivaaleissa kuten saksalaisissa festivaaleissa Nature One ja SonneMondSterne sekä Belgian festivaalissa Alive. Hän teki läpimurtonsa vuonna 2007 julkaistessaan menestyksekkäät kappaleet ”Mekong Delta” sekä ”My Black Sheep”.


title: Ben Klock

text: Ben Klock (s. 1972 Schöneberg, Länsi-Berliini, Länsi-Saksa) on Berliinissä asuva saksalainen tekno-tuottaja ja DJ.


title: Ostgut Ton

text: Ostgut Ton on berliiniläisen Berghain-klubin omistama levy-yhtiö. Levy-yhtiön ensimmäisiä julkaisuja olivat André Galluzzin, Cassyn sekä Ben Klockin julkaisut.


title: Ostgut Ton

text: Ostgut Tonilla on julkaissut musiikkiaan muun muassa seuraavat artistit: André Galluzzi, Ben Klock, Cassy, Edit-Select, Len Faki, Luke Slater, Marcel Dettmann, Marcel Fengler, Murat Tepeli, My My, Nick Höppner, Paul Brtschitsch, Prosumer, Samuli Kemppi, Shed, Tama Sumo, Tobias Freund ja Tim Paris.


title: Voices & Images

text: Voices & Images on saksalaisen synthpop- ja new wave -yhtyeen Camouflagen debyyttistudioalbumi, joka julkaistiin levy-yhtiöllä Atlantic Records ja Metronome Records 4. maaliskuuta 1988. Albumilta julkaistiin neljä singleä: ”The Great Commandment”, ”Strangers’ Thoughts”, ”Neighbours” ja ”That Smiling Face”.


title: 1+2

text: 1+2 on brittiläisen Recoilin debyyttijulkaisu. Se oli myös Alan Wilderin ensimmäinen soolojulkaisu. Albumi julkaistiin elokuussa 1986.


title: Hydrology

text: Hydrology on brittiläisen Recoilin toinen EP-levy, joka julkaistiin 25. tammikuuta 1988. Albumi oli myös Alan Wilderin toinen julkaisemansa albumi Recoil-nimeä käyttäen.


title: Hydrology

text: Wilder ei voinut promotoida uutta albumiaan hänen yhtyeensä Depeche Moden Music of the Masses Tour -kiertueen takia. Hän onkin kuvaillut sooloprojektiaan ”vastalääkkeenä Depeche Modeen joillain tavoin; keinona lievittää turhautumista, joka ilmestyi työstäessä aina popmusiikkia.”


title: Bodenin kokous

text: Bodenin kokous oli 15. maaliskuuta 1904 Pohjois-Ruotsissa sijaitsevassa Bodenin kaupungissa pidetty kokous, jonka järjestivät Suomesta karkotetut aktivistit. Ensimmäisen sortokauden venäläistämistoimia vastustaneet aktivistit keskustelivat Suomen poliittisesta tilanteesta ja pohtivat toimintatapojaan. Lopputuloksena päätettiin organisoida Suomeen laaja kansanliike maan oikeuksien puolustamiseksi ja samalla lopettaa suomalaisen puolueen harjoittama myöntyväisyyspolitiikka. Ensimmäinen Ruotsissa järjestetty aktivistien kokous, eli niin sanotut Tukholman valtiopäivät, oli pidetty syyskuussa 1903.


title: Bodenin kokous

text: Bodenin kokouksen koollekutsujana oli kagaalissa toiminut pohjoissuomalainen herännäisjohtaja Mauno Rosendal, joka oli paennut Ruotsiin heinäkuussa 1903. Hänen mielestään perustuslaillisia pidettiin Suomessa ”herraskaisina ja helsinkiläisinä”, jonka vuoksi Rosendal halusi lähentyä nuorsuomalaia ja työväenliikettä järjestämällä vastarintaa propagoivan kokouksen myös ”kansanmiehille”. Kulkuyhteyksien vuoksi paikaksi valikoitui kaukana pohjoisessa Norrbottenin läänissä sijaitseva Boden, jonka palokunnantalon Vihtori Niemi varasi kokouksen käyttöön. Heidän lisäkseen kokoukseen osallistui seitsemän Ruotsiin karkotettua ja 14 Suomesta saapunutta aktivistia. Ruotsissa asuneet olivat puoluetaustaltaan perustuslaillisia, kun taas Suomesta saapuneet edustivat metsänhoitaja T. A. Heikelia lukuun ottamatta nuorsuomalaisia maanviljelijöitä tai sosialidemokraattista työväenliikettä.


title: Bodenin kokous

text: Ruotsissa karkotettuina olleista aktivisteista kokoukseen osallistuivat Rosendalin ohella ainakin Lennart Gripenberg, Viktor Magnus von Born, Gösta von Troil ja Jonas Castrén. Väinö Malmivaara ja Väinö Kokko matkustelivat edellisen talven aikana eri puolilla Suomea tapaamassa kokoukseen kutsuttuja henkilöitä. Malmivaara kierteli Itä-Suomessa ja Kokko Länsi-Suomessa sekä Pohjanmaalla. Oulussa hän tapasi T. A. Heikelin, joka puolestaan kävi Nivalassa keskustelemassa Kyösti Kallion kanssa. Maanviljelijöistä paikalle saapui Kallion lisäksi muun muassa kainuulainen itsenäisyysmies Juho Heikkinen. Sosialidemokraateista kokoukseen puolestaan osallistuivat tamperelaisen "Kansan Lehden" päätoimittaja Yrjö Mäkelin sekä Oulun työväenyhdistyksen johtohahmoihin kuuluneet räätäli Jaakko Kemppainen ja muurari Aappo Määttä. Kokouksen sihteeriksi Suomesta saapui mauno Rosendalin poika Lauri Rosendal.


title: Bodenin kokous

text: Kokouksen avasi Mauno Rosendalin alustus hallituspuolueena toimineiden vanhasuomalaisten politiikasta. Jonas Castrén puolestaan esitelmöi Venäjän teollistumisesta ja sen työväestöstä sekä kuukautta aikaisemmin syttyneestä Venäjän–Japanin sodasta. Tämän jälkeen keskusteltiin kokouksen pääaiheesta eli joukkomielenosoituksista. Castrén ehdotti suuria kansankokouksia, jotka pidettäisiin samana ajankohtana eri kaupungeissa. Kyösti Kallio puolestaan ehdotti ensin senaatille tehtävää valitusta, jonka Castrén kuitenkin tyrmäsi. Myös Lennart Gripenberg oli mielenosoitusten kannalla.


title: Bodenin kokous

text: Kokouksessa nousi esille myös asevelvollisuuskysymys. Kutsuntoja organisoiviin santarmeihin kohdistuvan vastarinnan lisäksi ehdotettiin, että myös vanhempien oli estettävä lapsiaan menemästä kutsuntoihin. Lisäksi päätettiin painaa kaikille kutsuntaikäisille tarkoitettu propagandalehtinen. T. A. Heikel esitti, että kansalaisten pitäisi ottaa laki omiin käsiinsä ja hyökätä laittomuukisa toimeenpanevia virkamiehiä vastaan. Enemmistä osallistujista suhtautui Heikelin ajatukseen myönteisesti, vaikka se herätti myös vastustusta. Suurten kansankokousten ajankohdaksi valittiin Yrjö Mäkelinin ehdotuksesta 5. kesäkuuta 1904, eli kesäkuun ensimmäinen sunnuntai, jolloin työläiset olivat perinteisesti osoittaneet mieltään ennen vapun vakiintumista mielenosoituspäiväksi. Kotimaasta saapuneiden osallistujien tehtäväksi tuli mielenosoitusten orgaisoiminen.


title: Bodenin kokous

text: Bodenissa tehdyn päätöksen mukaan useilla paikkakunnilla järjestettiin 5. kesäkuuta 1904 suuria joukkokokouksia, joissa muun muassa luettiin erilaisia julkilausumia. Esimerkiksi Helsingissä pidetty kokous keräsi paikalle vajaat 10 000 henkeä. Yksitoista päivää kokouksen jälkeen Eugen Schauman ampui kenraalikuvernööri Nikolai Bobrikovin. ”Kävelyretkiksi” kutsuttuja mielenosoituksia järjestettiin Helsingin lisäksi myös ainakin Porissa, jossa osallistuijia oli lehtitietojen mukaan noin 3 000, Messukylässä, Mikkelissä, Porvoossa, Viipurissa, Valkeakoskella, Forssassa, Kuopiossa, Kristiinankaupungissa, ja Kaskisissa. Osallistujista suurin osa oli kuitenkin työväestöä ja mielenosoitukset olivatkin pitkälti perinteisiä työväenliikkeen joukkokokouksia. Tämän vuoksi porvarilliset aktivistit eivät olleet tyytyväisiä tapahtumien organisointiin. Jonas Castrén kirjoitti kesäkuussa Rosendalille uusien mielenosoitusten järjestämisestä, koska piti edellisiä heikkoina. Joukkokokouksia ei myöskään pystytty järjestämään kaikilla paikkakunnilla. Esimerkiksi Oulun mielenosoitusta organisoinut Jaakko Kemppainen ei saanut siihen lupaa kuvernööri Otto Savanderilta tai poliisimestari Michael Demidoffilta. Tampereella mielenosoituskulkue pääsi marssimaan Pyynikinharjulle, mutta siellä ei kuvernöörin määräyksen mukaan saanut pitää puheita. Myöskään Turussa ei lupaa myönnetty.


title: Bodenin kokous

text: Suurin merkitys kokouksella oli lopulta suomalaiselle työväenliikkeelle. Yrjö Mäkelin tutustui Bodenissa perustuslaillisiin ja taipui kannattamaan valtiopäivämiesvaaleihin osallistumista yhteisellä listalla heidän kanssaan. Saman kannan ottivat myös kokoukseen osallistuneet oululaiset sosialidemokraatit sekä Ruotsista vaikutteita saaneet Turun työväenyhdistyksen jäsenet. Kahden suurimman kaupungin, Helsingin ja Viipurin sosialidemokraatit sen sijaan vastustivat porvariston kanssa tehtävää yhteistyötä. Mäkelinin johtama Kansan Lehti kävi asiasta kiivasta väittelyä erityisesti helsinkiläisen "Työmiehen" kanssa. Kiista niin sanotusta menettelytapakysymyksestä huipentui vuonna 1906 Oulun puoluekokouksessa, jossa SDP luopui aseellisen vallankumouksen tavoittelusta ja siirtyi parlamentaristiselle linjalle.


title: Lielahden koulu

text: Lielahden koulu on Länsi-Tampereella, Lintulammessa sijaitseva yhtenäiskoulu, jossa toimivat luokat 1–10 ja esiopetus.


title: Lielahden koulu

text: Koulun toimitiloihin kuuluu seitsemän rakennusta. Päärakennus on remontissa kesään 2017 asti ja tästä johtuen siellä normaalisti opiskelevat 7.–10.-luokkalaiset ovat siirtotiloissa entisen Kodin 1:n rakennuksessa Lielahdessa. Tiilitalossa opiskelevat 3.–6.-luokkalaiset. Puurakennus ei ole käytössä homeongelmien takia. Uudisrakennus sisältää kuvataideluokan, liikuntasalin ja musiikkiluokan, ja siihen tulee myös nuorisotilat. Entisen Lielahden terveysaseman remontoiduissa tiloissa opiskelevat 1.–2.-luokkalaiset. Siirrettävissä parakeissa toimivat esiopetus, kotitalous ja tekstiilityö.


title: Lielahden koulu

text: Vuonna 1900 Niemen alueelle perustettiin alakoulu nimeltä Harjuntaustan koulu, joka aloitti toimintansa Niemen talon tiloissa. Siellä opiskeli ensimmäisenä vuotena 36 oppilasta, ja luokkia oli neljä. Koulun ensimmäinen opettaja oli Edvard Silenius. Vuosien kuluessa oppilaiden määrä kasvoi ja tila alkoi loppua, joten koululle alettiin suunnitella uusia tiloja Lielahden alueelle. Tiilirakennus ja puurakennus valmistuivat vuonna 1924, jonka jälkeen koulu muuttui Lielahden alakouluksi. Rakennusten arkkitehtinä toimi Toivo Salervo. Lisäksi koululle rakennettiin päärakennus vuonna 1986, koska Lielahteen haluttiin myös yläkoulu. Näin syntyi Lielahden yhtenäiskoulu.


title: K XI -luokka

text: K XI -luokka oli Alankomaiden kuninkaallisen laivaston kolmen aluksen muodostama sukellusveneluokka.


title: Balan Bakama

text: Balan Bakama on maalaiskunta Koulikoron alueen Kangaban piirissä Malissa. Sen keskuskylä Balamassala sijaitsee Mandinguevuorten eteläpuolella 80 kilometriä Kangabasta luoteeseen. Kunnassa on 6 900 ja keskuskylässä 3 000 asukasta (vuonna 2009, väestönlaskenta).


title: Balan Bakama

text: Balan Bakaman kunnan pinta-ala on noin 1 175 neliökilometriä. Se rajoittuu idässä Kangaban piirin Narénan ja Benkadin ja pohjoisessa Katin piirin Nioumamakanan ja Sobran kuntiin sekä etelässä ja lännessä Guineaan. Kunnan alueella virtaavat Kokoro- ja Balankojoet. Seutu kuuluu Sudanin vyöhykkeeseen. Kasvillisuus on metsäsavannia.


title: Balan Bakama

text: Kuntaan kuuluu kuusi kylää. Asukkaat ovat etupäässä mandinkoja. Lisäksi on fulbeja, dogoneja ja soninkeja.


title: Balan Bakama

text: Balamassalasta on yhteys Bamakosta Guinean rajalle johtavalle RN5-maantielle. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, maapähkinä, riisi, puuvilla, hedelmät ja vihannekset. Lisäksi hyödynnetään metsiä sekä harjoitetaan kullankaivuuta, käsityöammatteja ja kaupankäyntiä.


title: K VIII -luokka

text: K VIII -luokka oli Alankomaiden kuninkaallisen laivaston kolmen aluksen muodostama sukellusveneluokka.


title: Benkadi (Kangaban piiri)

text: Benkadi on maalaiskunta Koulikoron alueen Kangaban piirissä Malissa. Sen keskuskylä Habaladougou-Kéniéba sijaitsee Mandinguevuorten eteläpuolella 30 kilometriä Kangabasta länteen. Kunnassa on 9 400 ja keskuskylässä 4 300 asukasta (vuonna 2009, väestönlaskenta).


title: Benkadi (Kangaban piiri)

text: Benkadin kunnan pinta-ala on 617,31 neliökilometriä. Se rajoittuu pohjoisessa Kangaban piirin Balan Bakaman ja Narénan, idässä Karanin ja Minidianin ja etelässä Kaniogon kuntiin sekä lännessä Guineaan. Seutu kuuluu Sudanin–Guinean vyöhykkeeseen. Kasvillisuus on savannia ja metsää.


title: Benkadi (Kangaban piiri)

text: Kuntaan kuuluu neljä kylää. Asukkaat ovat etupäässä mandinkoja. Lisäksi on fulbeja, bambaroita, dogoneja ja markoja.


title: Benkadi (Kangaban piiri)

text: Kunnan läpi kulkee Bamakosta Guinean rajalle johtava maantie RN5. Seudun pääelinkeinot ovat maanviljely ja karjanhoito. Tärkeimmät viljelykasvit ovat maissi, durra, riisi, hirssi, maapähkinä, puuvilla, hedelmät ja vihannekset. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan kullankaivuuta, käsityöammatteja ja kaupankäyntiä.


title: Benkadi (Kangaban piiri)

text: Kunnassa toimii 11 alakoulua, kaksi yläkoulua, koulutus- ja kehittämiskeskus (CED) ja kolme koraanikoulua. Terveyspalvelut käsittävät terveyskeskuksen, sairastuvan ja kaksi synnytyslaitosta. Rajan läheisyyden takia kunnassa on useita viranomaispalveluja.


title: Mesofylli

text: Mesofylli on kasvin lehden sisällä olevaa eli lehden ylä- ja alapinnan epidermien väliin jäävää parenkyymisolukkoa. Mesofyllin soluissa on yleensä runsaasti kloroplasteja ja mesofyllin soluissa tapahtuu yleensä merkittävä osa kasvin fotosynteesistä.


title: Mesofylli

text: Mesofyllin parenkyymisolukko koostuu useimmiten kahdesta erilaisesta solukkotyypistä: pylvästylpystä ja hohkatylpystä. Pylvästylppysolukon solut ovat ulkomuodoltaan lieriömäisiä ja ne ovat asettuneet tavallisesti tiiviisti vierekkäin. Hohkatylppysolukon solut ovat ulkomuodoltaan pylvästylppysoluihin verrattuna enemmän kuutiomaisia tai pallomaisia ja ne eivät yleensä ole liittyneet toisiinsa kovinkaan tiiviisti, vaan solujen väleissä on selvästi tyhjää tilaa.


title: Mesofylli

text: Pylväs- ja hohkatylppysolukon sijoittumisen perusteella voidaan erotella erilaisia mesofyllityyppejä. Tavallisimmat mesofyllityypit ovat dorsiventraalinen mesofylli ja isolateraalinen mesofylli. Dorsiventraalinen mesofylli on monilla kaksisirkkaisilla kasveilla ja isolateraalinen mesofylli monilla yksisirkkaisilla kasveilla.


title: Aquaman (elokuva)

text: Aquaman on vuonna 2018 ensi-iltansa saanut James Wanin ohjaama sekä David Leslie Johnson-McGoldrickin ja Will Beallin käsikirjoittama yhdysvaltalainen supersankarielokuva, joka pohjautuu DC Comicsin Vesimies-sarjakuvahahmoon. Se on Worlds of DC:n kuudes elokuva ja sen pääosissa ovat Jason Momoa, Amber Heard, Willem Dafoe, Patrick Wilson, Dolph Lundgren, Yahya Abdul-Mateen II ja Nicole Kidman. Elokuvassa Arthur Curryn on palattava Atlantikseen noustakseen oikeaksi kuninkaaksi ja estääkseen veljeään Ormia julistamasta sotaa ihmisiä vastaan.


title: Aquaman (elokuva)

text: Elokuvan suunnittelu alkoi jo vuonna 2004, mutta vuosien varrella useat ideat elokuvaa varten hyllytettiin. Elokuussa 2014 Beall ja Kurt Johnstad palkattiin tekemään kaksi erillistä versiota käsikirjoituksesta ja elokuva julkistettiin virallisesti lokakuussa 2014. Wan palkattiin ohjaajaksi huhtikuussa 2015 ja heinäkuussa 2016 ilmoitettiin, että elokuvassa käytettäisiin Beallin käsikirjoitusta, vaikka Wan, Johnstad, Johnson-McGoldrick ja Geoff Johns olivat tehneet siihen muutoksia. Elokuvan päänäyttelijät valitiin rooleihinsa vuoden 2016 lopulla ja vuoden 2017 alussa. Kuvaukset alkoivat Australiassa toukokuussa 2017 ja sijoittuivat suurimmaksi osaksi Village Roadshow Studiosin tiloihin Gold Coastiin, Queenslandiin, ja lisäksi myös Kanadaan, Italiaan ja Marokkoon. Kuvaukset päättyivät lokakuussa 2017.


title: Aquaman (elokuva)

text: "Aquaman" sai maailmanensi-iltansa Lontoossa 26. marraskuuta 2018. Elokuvateattereihin se saapui Yhdysvalloissa ja Suomessa 21. joulukuuta 2018. Elokuva sai myönteisen vastaanoton, kriitikoiden kehuessa elokuvan seikkailuhenkeä, Wanin ohjausta sekä Momoan, Heardin ja Kidmanin roolisuorituksia, mutta osa kriitikoista piti elokuvan juonta mutkikkaana.


title: Aquaman (elokuva)

text: Vuonna 1985 Amnesty Bayn majakanvartija Thomas Curry pelastaa Atlannan, Atlantiksen kuningattaren, joka oli karannut valtakunnastaan. Thomas ja Atlanna rakastuvat ja saavat pojan nimeltä Arthur, jolla on kyky kommunikoida merenelävien kanssa. Eräänä päivänä, Atlannan kihlatun, kuningas Orvaxin, lähettämät atlantislaissotilaat hyökkäävät heidän kimppuunsa ja suojellakseen Thomasia ja Arthuria, Atlanna hyvästelee heidät ja palaa Atlantikseen. Atlannan visiiri Nuidis Vulko saa tehtäväkseen jäädä suojelemaan Arthuria ja kouluttamaan tätä Atlantiksen kruununperijäksi. Arthur kuitenkin luopuu kruununperijän asemastaan kuultuaan äitinsä joutuneen uhratuksi murhanhimoiselle Trench-kansalle ja muiden atlantislaisten hyljeksiessä häntä puoliverisyytensä vuoksi.


title: Aquaman (elokuva)

text: Vuosi Steppenwolfin hyökkäyksen jälkeen, ”Vesimiehenä” tunnettu Arthur pysättää joukon piraatteja, jotka yrittivät kaapata venäläisen ydinsukellusveneen. Hän tappaa piraattien johtajan, Jesse Kanen, jonka poika David vannoo kostavansa isänsä kuoleman. David liittoutuu Ormin, Orvaxin ja Atlannan pojan sekä Atlantiksen nykyisen kuninkaan, kanssa ja tekee hyökkäyksen, jolla Orm saa tekosyyn suostutella Xebelin kuninkaan Nereuksen puolelleen sotaan pintamaailmaa vastaan. Sodan aloittamiseksi Orm tarvitsee ”Merimestarin” tittelin sekä vähintään neljän merenalaisen kansan tuen. Nereuksen tytär ja Ormin kihlattu, Mera, vastustaa Ormin aikeita ja saapuu Amnesty Bayhyn suostutellakseen Arthurin ottamaan takaisin asemansa kruununperijänä. Aluksi Arthur kieltäytyy, mutta muuttaa mieleensä kun Mera pelastaa Thomasin Ormin luomalta hyökyaallolta. Arthur ja Mera tapaavat Vulkon, joka kertoo kolmikärjestä, joka kuului Atlanille, Atlantiksen ensimmäiselle kuninkaalle. Ormin joukot kuitenkin hyökkäävät ja vangitsevat Arthurin.


title: Aquaman (elokuva)

text: Orm syyttää Arthuria heidän äitinsä kuolemasta ja antaa Arthurin joko lähteä Atlantiksesta ikiajoiksi tai haastaa hänet kaksintaisteluun kuninkuudesta. Arthur valitsee kaksintaistelun ja melkein häviää, kunnes Mera keskeyttää taistelun ja pelastaa Arthurin. He matkaavat Saharaan ja löytävät kolmikärjen takoneen Aavikkokansan sivilisaation rauniot, missä Atlanin jälkeenjättämä viesti johdattaa heidät Sisiliaan. Orm antaa Davidille käyttöön atlantislaisen haarniskan ja aseita, jotka David päivittää mieleisikseen ja alkaa kutsua itseään ”Black Mantaksi”. Black Manta ja Ormin sotilaat hyökkäävät Sisiliassa Arthurin ja Meran kimppuun. Arthur onnistuu pudottamaan Black Mantan kalliolta alas, mutta haavoittuu itse. Toivottuaan haavoistaan, hän ja Mera suuntaavat Trenchien alueelle ja löytävät madonreiän, joka johtaa tuntemattomaan osaan merta Maan ytimessä. Siellä he tapaavat Atlannan, joka oli selviytynyt kohtaamisesta Trenchien kanssa ja elänyt maanpaossa.


title: Aquaman (elokuva)

text: Arthur kohtaa merihirviö Karathenin, joka vartioi Atlanin kolmikärkeä, ja kertoo pyrkivänsä Atlantiksen kuninkaaksi vain, koska halusi suojella sen lisäksi myös pintamaailmaa ja rakkaitaan. Karathen antaa Arthurin ottaa kolmikärjen, joka tunnustaa hänet arvoisekseen ja antaa kyvyn hallita merta ja sen olentoja. Orm ja Nereus johtavat Atlantiksen, Xebelin ja Kalastajakansan joukot rapumaista Brine-kansaa vastaan saadakseen heistä neljännen armeijan sodan aloittamista varten. Mutta juuri kun Orm on tappamaisillaan Brine-kuninkaan, Arthur, Mera ja Karathen käyvät Trenchien sekä merenelävien avulla taisteluun atlantislaisia, xebeliläisiä ja Kalajastajakansaa vastaan, jotka nähtyään Atlanin kolmikärjen voiman, päättävät vannoa uskollisuutta Arthurille. Arthur haastaa velipuolensa uuteen kaksintaisteluun ja voittaa, mutta kieltäytyy tappamasta Ormia. Atlannan paljastettua olevansa yhä elossa, Orm hyväksyy tappionsa ja joutuu vankilaan. Atlanna palaa takaisin Thomasin luokse ja Arthur nousee Atlantiksen valtaistuimelle.


title: Aquaman (elokuva)

text:
Lopputekstien välissä näytetyssä kohtaukessa todisteita Atlantiksen olemassaolosta etsivä tiedemies Stephen Shin pelastaa haavoittuneen Black Mantan, joka lupaa johdattaa Shinin Atlantikseen, jos tämä auttaa häntä tappamaan Arthurin.
Vuonna 2004 FilmJerk.com raportoi Sunrise Entertainmentin Alan ja Peter Richen aikovan Warner Brosin kanssa toteuttaa elokuvaversion Vesimiehestä Ben Grantien toimiessa käsikirjoittajana. Elokuva ei kuitenkaan edennyt tuotantoon. Heinäkuussa 2009 Leonardo DiCaprion yhtiön Appian Wayn kerrottiin suunnittelevan uutta Vesimies-elokuvaa. Warnerin toimitusjohtaja Barry Meyer sanoi elokuvan olevan kehityksessä. Vuonna 2013 raportoitiin Warner Brosin neuvottelevan "Man of Steelin" jatko-osien lisäksi myös mahdollisuudesta Teräsmiehen ja Batmanin yhteiseen elokuvaan sekä elokuviin Ihmenaisesta ja Vesimiehestä. Geoff Johns kertoi "Varietyn" haastattelussa yhtiön panostavan eniten Vesimies-elokuvaan. 12. elokuuta 2014 julkistettiin, että Warner Bros. oli palkannut Will Beallin ja Kurt Johnstadin kirjoittamaan omat käsikirjoituksensa "Aquamanille", mutta vain toinen niistä tultaisiin valitsemaan. Huhtikuussa 2015 "The Hollywod Reporter" raportoi James Wanin olevan vahvin ehdokas ohjaajaksi. Kesäkuussa 2015 Wan vahvistettiin elokuvan ohjaajaksi ja Kurt Johnstad käsikirjoittajaksi. Marraskuussa 2015 David Leslie Johnson palkattiin uudeksi käsikirjoittajaksi. Heinäkuussa 2016 Wan ja Johns olivat hylänneet kaikki edelliset käsikirjoitukset ja Will Beall sai tehtäväksi laatia käsikirjoituksen uudelleen. Esituotanto alkoi Australiassa marraskuussa 2016.


title: Aquaman (elokuva)

text: Warner Bros. julkisti "Aquamanin" alun perin Worlds of DC:n seitsemäntenä elokuvana ja Jason Momoan sen pääosan esittäjänä. Saman kuukauden aikana Momoa paljasti ComicBook.comin haastattelussa, että "Justice League" olisi ensimmäinen elokuva, jossa hän näyttelisi Vesimiestä ja ettei tiennyt sijoittuuko "Aquaman" aikaan ennen vai jälkeen "Justice Leaguen" tapahtumien. Joulukuussa 2014 paljastettiin, että Momoa oli tehnyt Warner Brosin ja DC:n kanssa sopimuksen esiintymisestä neljässä elokuvassa. Tammikuussa 2016 "The Hollywood Reporter" paljasti Amber Heardin olevan neuvotteluissa Meran, Vesimiehen rakastajattaren, rooliin, ja hänen valintansa vahvistettiin kaksi kuukautta myöhemmin. Huhtikuussa 2016 Willem Dafoe valittiin näyttelemään Nuidis Vulkoa. Joulukuussa 2016 Patrick Wilsonin vahvistettiin näyttelevän Merimestaria. Tammikuussa 2017 Yahya Abdul-Mateen II valittiin näyttelemään Black Mantaa, ja Nicole Kidman, jota alun perin kaavailtiin Hippolytan näyttelijäksi "Wonder Womaniin", osallistui neuvotteluihin Vesimiehen äidin, kuningatar Atlannan, näyttelemisestä. Helmikuussa Temuera Morrison oli neuvotteluissa Vesimiehen isän, Thomas ”Tom” Curryn, rooliin. Huhtikuussa 2017 Dolph Lundgren valittiin näyttelemään Nereusta, Meran isää. Toukokuussa Ludi Lin valittiin näyttelemään Murkia, Atlantiksen armeijan etulinjan komentajaa. Melkein kaksi viikkoa tämän jälkeen Michael Beach, joka ääninäytteli Black Mantaa animaatiosarjassa "Justice League Unlimited", valittiin näyttelemään Black Mantan isää. Lokakuussa 2017 Graham McTavish paljasti näyttelevänsä elokuvassa. Heinäkuussa 2018 paljastettiin, että Djimon Hounsou, joka näyttelee myös elokuvassa "Shazam!" tietäjä Shazamia, näyttelee "Aquamanissa" yhdessä Atlantiksen seitsemästä kuningaskunnasta asuvan Kalastajakansan kuningasta. Marraskuun 2018 lopulla paljastettiin, että Julie Andrewsilla on äänirooli elokuvassa.


title: Aquaman (elokuva)

text: Kuvaukset alkoivat Australiassa 2. toukokuuta 2017. Suurin osa elokuvasta kuvattiin Village Roadshow Studiosilla Gold Coastilla, Queenslandissä ja tuotannon pysyessä osittain Newfoundlandillä, Kanadassa. Toukokuun ja elokuun välissä tuotanto sijoittui myös useisiin eri paikkoihin ympäri Gold Coastia, mukaan lukien Main Beachiin, Coomeraan, Southportiin ja Amity Pointiin North Stradbroke Islandilla sekä Hastings Pointiin New South Walesissä. Kuvatessaan vedenalaisia kohtauksia, Wan sanoi, että ”vedenalainen maailma on supermutkikas” ja ”siellä ei ole helppo kuvata”. Elokuussa 2017 Hastings Pointissa kuvattiin Amnesty Bayhyn sijoittuvia kohtauksia. Saman kuukauden aikana kuvaukset sijoittuivat myös Newfoundlandiin ja Labradoriin. Kuvaukset päättyivät 21. lokakuuta 2017.


title: Aquaman (elokuva)

text: 7. maaliskuuta 2018 "Wonder Womanin" säveltäjä Rupert Gregson-Williamsin paljastettiin säveltävän musiikin myös "Aquamaniin".


title: Aquaman (elokuva)

text: "Aquaman" sai ensiesityksensä Empire-teatterissa, Leicester Squarella, Lontoossa, 26. marraskuuta 2018. Elokuvateattereihin se saapui 21. joulukuuta 2018. Aiemmat suunnitellut ensi-iltapäivämäärät olivat 27. heinäkuuta 2018 ja 5. lokakuuta 2018.


title: Seppo Miettinen (jalkapallovaikuttaja)

text:
Seppo Miettinen (s. 27. tammikuuta 1958 Ylihärmä) on suomalainen jalkapallovaikuttaja.
Miettinen on toiminut Turun Palloseuran päävalmentajana vuosina 1998–2000. TPS:n päävalmentajaksi hänet valittiin apuvalmentajan paikalta heinäkuussa 1998 seuran erotettua päävalmentajana toimineen Siegfried Melzigin. Viimeisenä vuonna seura ajautui vakaviin taloudellisiin vaikeuksiin ja putosi Veikkausliigasta Ykköseen.


title: Seppo Miettinen (jalkapallovaikuttaja)

text: Miettinen toimi aikaisemmin Turun Palloseurassa juniorivalmentajana vuosina 1981–1996. Hän voitti Suomen mestaruuden A-junioreissa 1993, B-junioreissa 1996, C-junioreissa 1987 ja D-junioreissa 1986. TPS:n valmennuspäällikkönä hän toimi vuosina 1988–1989 sekä 1995–1998. Suomen Jalkapallovalmentajat valitsi Miettisen vuoden lupaavimmaksi valmentajaksi vuonna 1993.


title: Seppo Miettinen (jalkapallovaikuttaja)

text: TPS:n juniorikausien välillä Miettinen toimi Turun Pallon päävalmentajana II-divisioonassa vuosina 1991–1992 ja vuosina 1990–1991 Suomen Palloliiton aluevalmentajana.


title: Seppo Miettinen (jalkapallovaikuttaja)

text: Vuosina 2001–2002 Miettinen toimi Suomen Palloliiton Turun piirin kilpailupäällikkönä, jonka jälkeen hän toimi pelaaja-agenttina vuoteen 2007.


title: Seppo Miettinen (jalkapallovaikuttaja)

text: Huhtikuussa 2008 Miettinen siirtyi Veikkausliiga-seura Myllykosken Pallo -47:n toiminnanjohtajaksi. Seuran päätukija Myllykoski Paper oli paperiteollisuuden heikentyneen tilanteen takia vähentämässä tukeaan, ja kaudella 2008 MyPa teki vielä vajaan 400 000 € tappion. Kaudella 2009 MyPa oli kuitenkin Vaasan Palloseuran ohella ainoa taloudellisesti positiivisen tuloksen tehnyt liigaseura. MyPa-kausien aikana Miettinen kuului European Club Associationin Institutional Relations -työryhmään, jonka tehtävänä oli edesauttaa eurooppalaisen seurajalkapallon yhteyksiä eri sidosryhmiinsä.


title: Seppo Miettinen (jalkapallovaikuttaja)

text: Vuonna 2010 Miettinen siirtyi Suomen Palloliiton ensimmäiseksi päätoimiseksi seuralisenssipäälliköksi. Tässä tehtävässä hän toimi vuoden 2015 syksyyn asti, jolloin hän siirtyi Jalkapallon Pelaajayhdistyksen omistaman Playernet-yhtiön johtajaksi.


title: Seppo Miettinen (jalkapallovaikuttaja)

text: Miettinen on koulutukseltaan oikeustieteen kandidaatti.


title: Gewald-reaktio

text: Gewald-reaktio on kemiallinen reaktio. Reaktiossa aldehydi tai ketoni reagoi emäksisissä olosuhteissa rikin läsnä ollessa dinitriilin tai syanoesterin kanssa muodostaen substituoidun aminotiofeenijohdannaisen. Reaktion raportoi ensimmäisen kerran saksalainen kemisti Karl Gewald vuonna 1966. Gewald-reaktio on hyvin hyödyllinen valmistettaessa esimerkiksi lääkeaineina ja maatalouskemikaaleina käytettäviä yhdisteitä


title: Gewald-reaktio

text: Gewald-reaktio tapahtuu useille aldehydeille ja ketoneille. Reaktio vaatii toiseksi lähtöaineeksi nitriilin, jossa on myös elektroneja puoleensa vetävä ryhmä kuten karbonyyliryhmä kuten syanoetikkahapon estereissä tai toinen nitriiliryhmä kuten maloninitriilissä. Lisäksi reaktio vaatii emäksen, ja käytetyimpiä ovat typpiemäkset kuten pyridiini, trietyyliamiini ja morfoliini. Gewald-reaktion mekanismin ensimmäisessä vaiheessa emäs deprotonoi syanoesterin tai dinitriilin hiiliatomin, jolloin siitä muodostuu nukleofiilinen anioni. Tämä reagoi Knoevenagel-kondensaatiolla, jolloin muodostuu akryylinitriilijohdannainen. Muodostuvasta akryylinitriilijohdannaisesta eliminoituu protoni, ja rikki reagoi tämän johdannaisen kanssa. Seuraavassa vaiheessa molekyyliin liittynyt rikki reagoi nitriiliryhmän kanssa molekyylin sisäisellä reaktiolla, jolloin muodostuu tiofeenirengas. Gewald-reaktio ei välttämättä tarvitse lämmitystä, vaan tapahtuu jo huoneenlämpötilassa.


title: Maramandougou

text: Maramandougou on maalaiskunta Koulikoron alueen Kangaban piirissä Malissa. Sen keskuskylä Figuira-Tomo sijaitsee Nigerjoen varrella Kangaban vastarannalla. Kunnassa on 14 500 ja keskuskylässä 4 000 asukasta (vuonna 2009, väestönlaskenta).


title: Maramandougou

text: Maramandougoun kunta rajoittuu lännessä Kangaban piirin Minidianin ja Kaniogon, etelässä Séléfougoun, pohjoisessa Katin piirin Kourouban ja idässä Faraban ja Tiakadougou-Dialakoron kuntiin. Seutu kuuluu Sudanin–Guinean vyöhykkeeseen. Nigerin lisäksi alueella virtaa sen sivujoki Sankarani.


title: Maramandougou

text: Kuntaan kuuluu yhdeksän kylää ja suuri joukko pikkukyliä. Asukkaista 95 % on mandinkoja. Lisäksi on fulbeja, somonoja ja bambaroita.


title: Maramandougou

text: Niger- ja Sankaranijokien välissä sijaitsevan kunnan liikenneyhteydet ovat heikot. Paikallisia elinkeinoja ovat maanviljely, karjanhoito, käsityöammatit, kalastus ja kullankaivuu. Tärkeimmät viljelykasvit ovat maissi, durra, hirssi, riisi, maapähkinä, puuvilla, maniokki, jamssi ja peruna. Kotieläimiä ovat naudat, lampaat, vuohet, aasit ja siipikarja. Palveluihin kuuluu joukko kouluja ja kaksi terveyskeskusta.


title: Parenkyymisolukko

text: Parenkyymisolukko eli tylppysolukko on kasvien elävää perussolukkoa. Ruohovartisten kasvien soluista suurin osa on parenkyymisolukkoa. Parenkyymisolukkoa on tavallisesti joka puolella kasvia, niin juurissa, varsissa kuin lehdissäkin. Juurissa parenkyymisolukkoa on muun muassa juuren kuori, varsissa johtojänteiden ympärillä ja lehdissä mesofyllissä. Yleistetysti parenkyymisolukkoa on kaikki se solukko, joka ei kuulu muihin solukkotyyppeihin.


title: Parenkyymisolukko

text: Parenkyymisolukon soluilla voi olla erilaisia tehtäviä sijainnistaan riippuen. Lehdissä oleva parenkyymisolukko sekä ruohovartisilla kasveilla myös suuri osa varren parenkyymisolukon soluista on tavallisesti yhteyttävää solukkoa. Yhteyttävää parenkyymisolukkoa kutsutaan klorenkyymiksi. Parenkyymisolukon soluihin voidaan myös varastoida aineita tai ne voivat antaa tukea tai pitää osaltaan kasvia pystyssä kuten tukisolukonkin (kollenkyymin ja sklerenkyymin) solut, jotka ovat myös muodostuneet parenkyymisolukon soluista. Lisäksi tuuletussolukko eli aerenkyymi on muodostunut parenkyymisolukosta. Parenkyymisolukon solut eivät yleensä muodostuttuaan enää jakaudu, vaikka säilyttävätkin jakautumiskykynsä.


title: Hr. Ms. K III

text: Hr. Ms. K III oli Alankomaiden kuninkaallisen laivaston K III -luokan sukellusvene.


title: Hr. Ms. K III

text: Alus tilattiin Koninklijke Maatschappij De Scheldeltä Vlissingenistä ja sen köli laskettiin 15. heinäkuuta 1915. Alus laskettiin vesille 12. elokuuta 1919 ja se otettiin palvelukseen 9. heinäkuuta 1920.


title: Hr. Ms. K III

text: Alus lähti 4. syyskuuta 1920 Vlissingenistä merelle ja se matkasi Ferrolin, Algerin, Maltan, Aleksandrian, Port Saidin, Suezin kanavan, Adenin, Colombon, Padangin ja Tanjong Priokin kautta Surabayaan, jonne se saapui 18. joulukuuta. Alus oli ensimmäinen Alankomaiden laivaston sukellusvene, joka suoritti matkan ilman saattajaa.


title: Hr. Ms. K III

text: Alus poistettiin palveluksesta vuonna 1934 ja se romutettiin Hollannin Itä-Intiassa.


title: Tylppysolu

text: Tylppysolut eli parenkyymisolut ovat kasvien parenkyymisolukon eli tylppysolukon soluja. Tylppysolut ovat eläviä, muodoltaan vaihtelevia ja melko erilaistumattomia soluja. Muodostuttuaan tylppysolut eivät yleensä enää jakaudu, vaikka säilyttävätkin jakautumiskykynsä. Tylppysoluja on eri puolilla kasvia, suurin piirtein kaikissa kasvinosissa, ja ne toimivat yhteyttävinä soluina, aineita siirtävinä soluina, varastosoluina, tukisoluina sekä yleisesti kasvien rakenteiden "täytteinä". Tylppysoluista kehittyvät myös kollenkyymin ja sklerenkyymin solut. Tylppysoluista voidaan erotella erilaisia tyyppejä niiden ulkomuodon, sijainnin tai tehtävien perusteella.


title: Hr. Ms. K IV

text: Hr. Ms. K Iv oli Alankomaiden kuninkaallisen laivaston K III -luokan sukellusvene.


title: Hr. Ms. K IV

text: Alus tilattiin 1. lokakuuta 1915 Koninklijke Maatschappij De Scheldeltä Vlissingenistä ja sen köli laskettiin 30. joulukuuta 1915. Alus laskettiin vesille 2. heinäkuuta 1920 ja se otettiin palvelukseen 27. huhtikuuta 1921.


title: Hr. Ms. K IV

text: Alus lähti 3. syyskuuta 1921 Vlissingenistä merelle ja se matkasi Algerin, Suezin kanavan, Adenin ja Colombon kautta Tandjong Priokiin, jonne se saapui 23. joulukuuta. Aluksen etummaisessa akkuhuoneessa tapahtui räjähdus Colombossa 9. marraskuuta, jolloin kaksi miestä sai surmansa ja yksi loukkaantui.


title: Hr. Ms. K IV

text: Alus poistettiin palveluksesta vuonna 1936.


title: Chaoyangsaurus

text: Chaoyangsaurus (nimen merkitys: ”Chaoyangin lisko”) on sukupuuttoon kuollut varhaisiin sarvinaamoihin kuuluva dinosaurussuku, joka eli myöhäisjurakauden Tithonos-vaiheella nykyisessä Kiinassa. Sen fossiilit löydettiin Liaoningin maakunnasta vuonna 1983, mutta niitä ei tutkittu tarpeeksi, ja "Chaoyangsaurus" kuvattiin tieteelle vasta vuonna 1999. Löydetyn yksilön jäänteet koostuvat kallon etuosasta ja alaleuasta sekä osasta selkärankaa. Alaleuka oli hyvin samanlainen kuin "Psittacosauruksella", joka kuului basaalisimpiin eli ”primitiivisimpiin” tunnettuihin sarvinaamoihin ennen "Chaoyangsauruksen" kuvausta. 2000-luvulla on kuvattu vieläkin vanhempia ja basaalisempia sarvinaamoja, jotka yhdessä "Chaoyangsauruksen" kanssa muodostavat heimon Chaoyangsauridae.


title: Chaoyangsaurus

text: "Chaoyangsauruksen" pää oli hyvin leveä ja hampaiden sijainti osoittaa, että sillä oli posket. Eläin oli arviolta noin metrin pituinen ja painoi kuusi kiloa. "Chauyangsaurus" oli oletettavasti kevytrakenteinen, kaksijalkainen nopea juoksija. Se käytti ravinnokseen matalaa kasvillisuutta. "Chauyangsauruksen" elinympäristöä olivat vesistöiset metsät, joissa talvet olivat viileitä ja hieman lumisia.


title: I Created Disco

text: I Created Disco on skotlantilaisen DJ-tuottaja Calvin Harrisin debyyttialbumi. Sen julkaisivat Fly Eye Records sekä Columbia Records 15. kesäkuuta 2007.


title: Hr. Ms. K V

text: Hr. Ms. K V oli Alankomaiden kuninkaallisen laivaston K V -luokan sukellusvene.


title: Hr. Ms. K V

text: Alus tilattiin Wilton-Fijenoordilta Rotterdamista ja sen köli laskettiin 4. huhtikuuta 1916. Alus laskettiin vesille 20. marraskuuta 1919 ja se otettiin palvelukseen 15. syyskuuta 1920.


title: Hr. Ms. K V

text: Alus lähti 18. lokakuuta 1920 Nieuwediepistä merelle ja se matkasi ilman saattajaa Tunisin, Port Saidin, Adenin ja Colombon kautta Surabayaan, jonne se saapui 26. tammikuuta 1921.


title: Hr. Ms. K V

text: Alus poistettiin palveluksesta elokuussa 1937.


title: Intel Developer Forum

text: Intel Developer Forum (lyhyemmin IDF) on Intelin järjestämä kehittäjätapaaminen, jossa se on yleensä julkistanut uuden prosessoriarkkitehtuurinsa ja kertonut tärkeimmistä uusista hankkeistaan. Ensimmäinen IDF järjestettiin 1997 San Joséssa, josta se siirtyi parin vuoden päästä San Franciscoon. Viimeinen IDF järjestettiin vuonna 2016. Intel ilmoitti huhtikuussa 2017 peruvansa sille vuodelle suunnitellun IDF-tapahtuman ja lopettavan niiden järjestämisen. Intel perusteli päätöstä laajentumisellaan PC-suoritinvalmistajasta datayhtiöksi, mutta lopettamispäätös tulkittiin myös uhkana kuluttajaluokan prosessoreiden tulevaisuudelle. Intel ilmoitti IDF:n jälkeen jakavan viestintäänsä useaan pienempään tapahtumaan.


title: Naréna

text: Naréna on maalaiskunta ja sen keskuskylä Koulikoron alueen Kangaban piirissä Malissa. Se sijaitsee Mandinguevuorten eteläpuolella 70 kilometriä Kangabasta pohjoiseen. Kunnassa on 12 600 ja keskuskylässä 6 000 asukasta (vuonna 2009, väestönlaskenta).


title: Naréna

text: Narénan kunnan pinta-ala on arviolta 472 neliökilometriä. Se rajoittuu etelässä Kangaban piirin Karanin ja Benkadin, lännessä Balan Bakaman, pohjoisessa Katin piirin Sobran ja Sibyn ja idässä Bancoumanan kuntiin. Seutu kuuluu Sudanin vyöhykkeeseen. Kasvillisuus on pensas- ja metsäsavannia. Kunnan alueella virtaavat Nigerin pienet sivujoet Fakassa, Kitakourou, Wouloussogo, Sékégué ja Taoutako.


title: Naréna

text: Kuntaan kuuluu kuusi kylää ja useita pikkukyliä. Asukkaat ovat etupäässä mandinkoja. Lisäksi on fulbeja, dogoneja ja bambaroita.


title: Naréna

text: Narénan kautta kulkee Bamakon ja Guinean välinen maantie RN5. Seudun pääelinkeino on maanviljely. Tärkeimmät viljelykasvit ovat durra, maissi, riisi, hirssi, maapähkinä, puuvilla, hedelmät ja vihannekset. Lisäksi hyödynnetään metsiä sekä harjoitetaan karjanhoitoa, käsityöammatteja, kullankaivuuta ja kaupankäyntiä.


title: Puuinfo

text: Puuinfo Oy on voittoa tavoittelematon yhtiö, jonka tehtävänä on luoda kysyntää puutuotteille rakentamisessa ja sisustamisessa. Päämääräänsä Puuinfo pyrkii välittämällä tietoa puun käytöstä käytännönläheisessä muodossa. Toiminnan kohderyhminä ovat sekä kuluttajat että ammattilaiset. Yhtiön tavoitteena on olla heille sekä tuotteita valmistavalle teollisuudelle ja rakennustarvikekaupalle kanava saada ja välittää tietoa puutuotteista ja niiden käytöstä.


title: Puuinfo

text: Puuinfon omistavat Metsäteollisuus ry, Sahateollisuus ry ja Suomen Puutavara- ja Rakennustarvikekauppiasyhdistys SPY ry sekä Maa- ja Metsätaloustuottajain keskusliitto MTK ry. Toiminta rahoitetaan osakkaiden vuosimaksuilla sekä palveluiden ja projektien myyntituloilla.


Antidiureettisen hormonin epäasianmukaisen erityksen oireyhtymä tarkoittaa oiretilaa, jossa antidiureettisen hormonin eritys aivolisäkkeen takalohkosta tai jostain muusta lähteestä on epätarkoituksenmukaisen runsasta. Tämä johtaa veden poistumisen vähentymisen kautta veritilavuuden kasvuun (hypervolemia) ja edelleen laimentumisen vuoksi hyponatremiaan eli veren natriumpitoisuuden laskuun. Syntymekanismina ei ole niinkään natriumin menetys vaan sen laimentuma veden ylimäärän vuoksi.


title: Antidiureettisen hormonin epäasianmukaisen erityksen oireyhtymä

text: Tilan tunnusmerkkejä ovat matala seerumin osmolaliteetti, matala natrium-pitoisuus ja normaali kreatiniinitaso. Virtsan ureakonsentraatio on korkea ja virtsamäärät matalia.


title: Martin Gould

text: Martin Gould (s. 14. syyskuuta 1981) on englantilainen snookerpelaaja, joka on kotoisin Harrow’sta. Hän on esiintynyt jo kolmessa snookerin ranking-finaalissa, ja hän voitti German Mastersin vuonna 2016.


title: Merinisäkkäät

text: Merinisäkkäät ovat nisäkkäitä jota ovat sopeutuneet hyvin elämään merellisissä elinympäristöissä. Niiden kaksi pääryhmää ovat valaat ja eväjalkaiset. Myös jääkarhu, ranta- ja merisaukko sekä sireenieläimet lasketaan merinisäkkäiksi. Esihistoriallisina aikoina elivät myös lahko Desmostylia, karhusuku "Kolponomos" ja vesilaiskiaiset.


title: Waysted

text: Waysted on brittiläinen hard rock -yhtye, jonka perustivat entinen UFOn basisti Pete Way ja skotlantilainen solisti Fin Muir vuonna 1982. Yhtye julkaisi neljä studioalbumia ennen kuin hajosi vuonna 1987. Yhtye teki paluun vuonna 2003, ja on ollut toiminnassa siitä asti.


title: Waysted

text: Yhtyeen albumit "Vices" ja "Waysted" ylsivät Britannian albumilistalle, "Vices" parhaimmillaan sijalle 78. ja "Waysted" parhaimmillaan sijalle 73.


title: Parenkyymi

text: Parenkyymi tarkoittaa biologiassa perussolukkoa tai -kudosta. Kasvitieteessä parenkyymi tarkoittaa tylppysoluista muodostuvaa parenkyymisolukkoa ja eläintieteessä tarkasteltavan elimen peruskudosta.